Stéphane Mallarmé - Wikipedia, entziklopedia askea.\nParis, 1842ko martxoaren 18a\nValvins (en) , Fontainebleau eta Vulaines-sur-Seine, 1898ko irailaren 9a (56 urte)\ncemetery of Samoreau (en)\nMaria Christina Gerhard (en)\nAnatole Mallarmé (en)\nGeneviève Mallarmé-Bonniot (en)\nCharles Seignobos (en)\npoeta, itzultzailea, idazlea, literatura-kritikaria, arte-kritikaria, bigarren mailako irakaskuntza katedraduna eta ilustratzailea\nCollège-lycée Jacques-Decour (en)\nStéphane Mallarmé, jaiotza-izenez Étienne Mallarmé (Paris, Frantzia, 1842ko martxoaren 18a - Valvins, 1898ko irailaren 9a) frantses olerkaria izan zen.\n3 Kanpoko loturak\nFuntzionarioen familia batean hezi zen. Bost urte zituela hil zitzaion ama, eta handik gutxira Maria arreba. Estatuaren zerbitzuko lanpostu apal bat zuen, eta irain asko eta asko jasan behar izan zituen lanean; gertaera horiek guztiek eragina izan zuten, era batera edo bestera, Mallarméren atsekabeetan. Mallarméren heziketa literarioari dagokionez, garrantzi handikoak izan ziren Baudelaire eta Edgar Allan Poe; Baudelaireren poemak kopiatzea izan zen, hain zuzen ere, Mallarmeren lehen urrats literarioetako bat. Poeren lanak hobeto ulertzeko eta itzultzeko asmoarekin, aldiz, ingelesa ikastera joan zen Ingalaterrara. Handik itzuli zenean, Marie Gehrard alemaniarrarekin ezkondu zen.\nTournon lizeoan hasi zen ingeles-irakasle; gramatika pedagogiko bat eta ingeles hitzei buruzko liburu berezi bat ere idatzi zituen. Lanaren monotoniaz eta familia-kezkez inguraturik bizi bazen ere, Mallarmék dozena bat poesia argitaratu zituen garai horretan, Parnasse contemporain aldizkarian (1886); L'Azur eta Brise marine ("Itsas haizea") dira aipagarrienak. Hogeita bi urte zituela, Hérodiade poema idazten hasi zen, eta ez zuen inoiz amaitutzat jo. Poema hori idaztea lan zaila izan zen Mallarmérentzat, izan ere, idazten ari zela, lehenbizi Besanconera (1866) eta gero Avignonera joan behar izan zuen lanagatik, eta oso denbora gutxi zuen idazteko: gauez idazten zuen beraz, lanetik irten eta gero. 1867an hasi zuen Igitur, ou la folie d´Elbehnon ("Igitur, edo Elbehnonen eromena") kontakizuna. Lan horretan agertzen dira ondoen Mallarméren poesietako objektu, gai eta irudi guztiak. Bien bitartean, lan kontuak zirela-eta, Mallarmék Parisa joan behar izan zuen; hiri haren gris kolorean babesa bilatzen zuen Mallarmék.\n1876an L´après-midi d´un faune ("Fauno baten arratsaldea") argitaratu zuen: poema horretan ametsen mundura iristeko eta absolutua adierazteko erabiltzen zituen sinboloak. Mallarméren etxean egiten ziren astearte literarioak ospetsuak egin ziren garai hartan; solasaldi haietan Mallarmék izugarrizko lilura sortzen zuen belaunaldi berrietako idazleengan. Kritikariek harriduraz eta mesfidati begiratzen zioten, oro har, Mallarméren lanari; Verlainek, aldiz, ez zuen inongo zalantzarik, eta maisutzat hartzen zuen Mallarmé. 1897an Mallarmék Un coup de dés jamais n´abolira le hasard ("Dado-jokaldi batek ez du sekula halabeharra abolituko") argitaratu zuen. Erabat ustekabekoa zen lan hura formari zegokionez, zeharo hausten baitzituen ohiko sistema sintaktikoa eta grafikoa; hogeita hamar urte lehenago Igitur lanean erantzunik gabe utzi zuen gaiari heldu zion, berriz ere, azken lan horretan.\nLiburu hura argitaratu eta urtebetera hil zen Mallarmé, bere ikasleei eta bere buruari urteetan agindu zien liburu absolutua egin gabe. Hérodiade eta "Fauno baten arratsaldea" lanak antzerki-testutzat hartzen dira, idatzi horien erritmoak antzezpen bateko denboraren arabera antolatuta baitaude. Sintaxia, batzuetan, esaldi infinituetan hedatzen da, beste batzuetan berriz, oihu laburra da.\nDrama horietan ez da gauza handirik gertatzen, gertaera nagusiak hizkuntzaren gertaerak dira.\nMallarméren adiskideek eta ikasleek eskola baten sortzailetzat zuten hura; Baudelaireren korrespondentzietatik abiatuta, sinboloen poetika sortu izanaren gaitasuna egozten zioten. Mallarmék izugarrizko eragina izan zuen bere ondoko poesian, bai Frantzian bai Europan: bai dadaistengan, futuristengan eta hermetikoengan, eta bai poeta bisualengan. Mallarméren poesian hitzek ez zuten erreala zena adierazten, errealitatea ordezkatzen edo ezeztatzen baizik. Hitzek mundua ezezten dute, poesia azalera irten dadin. Mallarmérentzat, haren ondorengoentzat bezalaxe, poesia erlijio bihurtu zen. Mallarmék poesiari eragin zizkion mutazioen ondorioz, ordura arte ez bezalako jarduera bihurtu zen poesia.\nMunduko Poesia Kaierak: Stéphan Mallarmé (Susa, 2016; itzultzailea: Josu Landa). Poemen antologia bat.\nMunduko Poesia Kaierak: Stéphan Mallarmé, bildumaren zuzendari Beñat Sarasolaren hitzaurrearekin\nWikimedia Commonsen badira fitxategi gehiago, gai hau dutenak: Stéphane Mallarmé\nMultimedia: Stéphane Mallarmé\nISNI: 0000 0001 2132 6470\nBNF: 11914131k (data)\nOpen Library: OL41913A\nGutenberg proiektua: 1547\nOrriaren azken aldaketa: 25 martxoa 2019, 16:55.


ZELAIETAKO TXIKI BLOGA: noviembre 2016\nEuskararen egunean lelo txapelketa egongo da.\nHauek izango dira lelo parteartzaileak:\nEsnatzean edo lokartzean euskararekin bihotzean.\nEuskara erakutzi atzean ez utzi.\nEuskara bihotzean euskara gorputzean euskara ahoan berba egiterakoan.\nEuskara barik ezin gara bizi!!!\nEuskara, euskara, euskara, denok euskaldunak gara.\n10:00etan 2. eta 1. zikloa gimnasioan elkartuko dira antzerkia eta abesti batzuk entzutera.\nEgilea: Zelaietako Herri Eskola Ordua 15:46 No hay comentarios:\nOSTIRALEAN ALARMA EGON ZEN ESKOLA\nAzaroaren 25 ean alarma egon zen eskolan baina zimulakro bat izan zen, ez benetako sutea.\nAlarmak jo zuenean eskolako denok geletatik irten eta\nbanaka -banaka atera ginen eskolatik.\nBost minutu inguru egon ginen kalean bakoitza bere gelakideekin fila bat eginez .\nEgilea: Zelaietako Herri Eskola Ordua 15:44 No hay comentarios:\nEtiketak: eskola mailan\n3.zikloko ikasle batzuek papel matxez giltzari batzuk egin dituzte. Lehenengo papel zuri baten margosten da, gero plastilinaz figura egiten duzu, gero papel matxez egiten duzu eta margotu egiten duzu, hori egiten duzunean zulo bat egin eta zikatzen usten duzu.\nEgilea: Zelaietako Herri Eskola Ordua 16:25 No hay comentarios:\nEmakumeen indarkeriaren kontrako eguna, azaroaren 25 ean izango da. Azkenaldiko jaietan eraso sexistak izan dira. Adibidez Durangon, mutil batek neska bati erasoa egin zion. San Ferminetan, Bilbon, Iurretan eta beste leku askotan ere izan dira erasoak.\nEtiketak: ESKOLA, eskola mailan\nPLASTIKAKO 2.ZIKLOKO LANAK\n2.ziklokoak plastikan lan batzuk egiten ari dira.\nKomuneko paperen tutuekin lan batzuk egiten ari dira. Oso lan politak dira eta forma askotakoak daude.\nHemen dauzkazue 2. zikloko lanak:\nEgilea: Zelaietako Herri Eskola Ordua 15:59 No hay comentarios:\nEtiketak: LH 2. ziklokoen lanak\nORDENAGAILU GELA MARTXAN JARRI DA!!\nIkasleak ez aspertzeko patio orduan gaztelania eta ingurune gelara joaten dira ordenagailuekin jolasteko. Jabi irakaslea jarritako jolasekin jolasten dute ikasleek.\nEgilea: Zelaietako Herri Eskola Ordua 15:49 No hay comentarios:\nEtiketak: 2. eta 3.ziklo\nTxikientzat jokuak astelehenetan izango dira. Ostiraletan 1., 2. eta 3.ziklokoek jolasteko aukera izango dute.\nBeste jolas batzuk ipiniko dira. Hauetariko batzuk izango dira :Soka salto, zapitzoa, estatua musikalak...\nFruta eguna astearteetan izango da.\nAurten, jantokikoek ez dute frutarik\nemango, etxetik ekarri beharko da. Egun horretan ez da\nderrigorrezkoa fruta ekartzea, baina ekarri ahal baduzue ekarri\nEtiketak: Agenda 21\nGlor fundazioa arropa bilketa bat antolatu du. Zaharra edo txikia duzuen arropa utzi daiteke, baina ez apurtuta. Horretarako poltsa bereziak banatu dira umeen artean. Baina poltsa normalak ere erabili ahal dira. Bilketa eguna 2016ko azaroaren 10ean izango da. Bildutako arropa guztia, familia pobreentzako izango da.


XXV Txirrin Txarran gazteen jaialdia Errenterian ospatuko dute bihar | Herribizia\nGaztedi Txiki gazteen elkarteak antolatua, XXV Txirrin Txarran jaialdia ospatuko dute igandean Errenterian. Ekimen ludiko hau Astialdi Kristauen Federazioak bultzatzen du eta urtero herri ezberdin batetan burutzen da.\nNahiz eta larunbatean Belabaratz aterpetxean prestaketa lanak eta kontzertuak programatuta dauden, egitarau nagusia igandekoa izango da. Goizean San Markosera mendi martxa bat antolatu dute eta eguna aurrera joan ahala, hainbat tailer egingo dituzte gotorlekuaren inguruetan, eta baita flash mob bat ere.\nAntolatzaileen arabera 200 partaidetik gora espero dituzte aurten. Urtero gai ezberdin baten inguruan antolatzen da jardunaldi hau, baina haurten XXV aldia denez, ekimena bera izango da gai nagusia. Helburuak, jaialdiaren suspertzaileen arabera, giro ona egotea eta Txirrin Txarran eguna haur, guraso eta begiraleentzat deigarria izatea izango dira.\nGaztedi Txiki taldeak Astialdi Kristauen Federazioan partehartze handia du eta ekintza desberdinak antolatu ohi ditu urtean zehar Errenterian: aisialdi-ekintzak astero 12 eta 18 urte bitarteko gazteekin, mendi irteerak, egun pasak, inauteriak, gabonetako ekintzak eta kanpamenduak.\nTxirrin Txarran jaialdiaren inguruko informazio gehiago lortzeko 943 51 12 95 zenbakira deitu dezakezute.\nMilaka lagunek bat egin dute grebaren aldeko manifestaldiekin Errenterian


Eskemaniak: SELEKTIBITATEA FILO: PLATON 1\n1.DATU BIOGRAFIKOAK ETA TESTUINGURU HISTORIKOA\n1.1.BIZITZA ETA IDAZLANAK\n· Platon Atenasen jaio zen, k.a. 427, familia aristokratiko batean; eta 347an hil zen. Aristokles Podros zen bere egiazko izena baina Palton deitzen zioten “sorbalda zabalekoa”. Platon jaio zenean Atenas hiriaren gainbehera hazi zen.\n· Platonek arteak eta letrak ikasi zituen bai eta karrera militarraren oinarrizko hezkuntza jaso. (Peloponesoko gudan zalditerian borrokan aritu zen) .\n· Sokrates izan zuen maisu eta honekin ikasi zuen benetako jakinduriaren bidea. Sokratesen jardunbidearen araua zuzentasun etikoa bilatzea izan zen.\nv K.a.399.urtean epaitu eta heriotza-zigorkoa ezarri zioten , bi akusaziopean: atzerritar jainkoen aldeko sinesmena bultzatzea eta gazteria galbidean jartzea.\n· Gertaera honek erabateko eragina izan zuen Platonen pentsamenduan. Politikarako hasierako joera galdu zuen eta arazo politiko eta moralak bihurtu ziren haren gogoeta-gaiak. à Ordutik, gizarte-antolakuntza asmatzera jardungo du, demokrazia-sistema ustela garbitzeko.\n· Platonek bidai asko egin zituen Egipto, Grezia Handia eta Sizilian zehar, eta hauetan matematika eta geometría-jakintzak bereganatu zituen , bai eta zenbakieko grina piztu. Sizilian , Dionisio I. eta Dion ezagutu zituen, haiekin harreman ekaitztuak izango zituelarik.\n· 387an Atenasera itzuli zenean, Akademia izeneko eskola sortu zuen. Unibertsitate-mailako ikasketak eskaini zituen lehen erakundetzat har daiteke eta bertan, politikariak eta gobernariak izango zirenak hezten zituzten.\nÞ Platonen ustetan, komunitateeko agintariek pertsona prestatuenak eta jakintsuenak izan behar dira.\n· Idazlanak Platonen pentsamenduaren bilakaeraren isla dira. Elkarrizketa izan zen bere gogoetak plazaratzeko erabilitako literatura-generoa. Platonek hitz egiten du Sokratesen ahotik.\nv ARO SOKRATIKOKO IDAZLANAK. Sokratesen eragina. Elkarrizketa gehienak ez dira emaitza zehatzetara iristen. Apologia, Kriton, Errepublikaren I.liburua…\nv IGAROALDIKO IDAZLANAK. Bere doktrina ezagutarazten hasten da. Gorgias, Menon, Kratilo\nv HELDUAROKO IDAZLANAK. Platonen doktrina bereizgarrienak aurkitzen\nv ZAHARTZAROKO IDAZLANAK. Platonen doktrina korapilatuz doa eta gero eta abstrakzio-maila handiagoa da. Parmenides, Politikaria…\n· K.a. V mendearen amaiera eta IV.mendearen hasiera krisi-garaia izan zen mundo greko osoan , eta bereziki Atenas Hirian.\nÞ Grezian biztanleak estatu-hiri autonomoetan bizi ziren eta etsaiengandik babesteko Ligak sortu zituzten.\nÞ Garaiko hiri garrantzitsuenak: Atenasek Delos Liga izeneko elkartearen buru zen. Esparta Peloponesoko Liga sortu zuen.\n· Hauek izan ziren gertakaririk garrantzitsuenak:\na) MEDIAR GERRAK: GREZIA VS PERSIA\nv Pertsiarren espantsionismoarekin amaitzeko Greziar guztiak batu ziren. Greziarrek garaitu zuten.\nb) PELOPONESOKO GERRA: ESPARTA VS ATENAS.\nv V.mendean Esparta (hiri-militarra) eta Atenas (hiri-kulturala) aurrez aurre jarri ziren, bai eta bakoitzak defendatzen zuten antolakuntza politikoa.\nOLIGARKIA VS DEMOKRAZIA àAtenas galtzaile atera zen\n· Platon jaio zenean, demokrazia zen Atenasko erregimen politikoa. Herriaren esku-hartze politikoa sustatzen zen . à Joko politiko horretan parte hartzeko eta buruzagi hautatua izateko, hiritar guztien aukerak segurtaturik zeuden.\n· Hiritarren helbururik gorena ERRETORIKAN maisua izatea zen à Enzuleak konbentzintzeko moduko argumentu sendoak plazaratzeko artea, guztiontzako ikuskizun bihurtu zen.\nØ Sofistek orduan, hitzaldi eraginkorrak eratzeko eskolak egin zituzten . Ondorioz, entzuleria harri eta zur uztea garrantzitsuago bihurtu zen argudioetan egia bera erabiltzea baino. à Jarduera demokratikoa DEMAGOGIA bihurtu zen.\nTESTUINGURU FILOSOFIKOA. (+sofistak)\n· Platon aurreko filosofoen eragina jaso zuen (Pitagoras, Heraclito …)baina bereziki bere maisuarena Sokrates.\nv Ez zuen ezer idatzi baina badakigu, Aristotelesen hitzetan Sokratesen ekarpenak hauek izan zirela: Argudiaketa induktiboa eta definizo unibertsala.\nv Bere elkarrizketa metodoa honakoan oinarritzen zen:\nü MAIEUTIKA: Gure barenan ditugun ezagutzak erditzen lagundu behar du filosofoak. Ezagutzean ez dugu ezer berrririk asmatzen (Sofisten aurka) , barneko edukiak kanporarazten baizik. "Elkarrizketaren bitartez egia argitu"\nü IRONIA: Ezjakinaren itxura eginez, elkarrizketan parte hartzen dute solaskideen hasierako jakinduria kritikatzen du, mintzaidearen zalantza eta jakinezaren aitorpena (Aporia unea) lortu arte.\nSokratesek erantzun desegokiak baztetu nahi ditu , eta egiaren bila abiatzen da. "Bakarrik dakit ezer ez dakidala"\nPublicado por Chlöe St.Claire en 2:21


SAP Business One, kudeaketa sistema guztien kudeaketan laguntza eskaintzeaz gain, Web arloko edozein zerbitzu aurrera eramateko baliabideak ditugu, komertzio elektronikoa, sistema administrazioa edo ahokalekua.\nETE-entzako Web zerbitzua\nMerkatuan dauden teknologiak aurreratuenekin, Webgune korporatiboak garatzen ditugu, CMS estandarrak (Wordpress, Joomla, Prestashop) zein neurrira garatutako webguneak, alegia. Online dendak eta komertzio elektronikoa egiteko plataformak integratzen ditugu, merkatuan dauden plataforma aurreratuenekin (Magento, Prestashop, Woocommerce). Web – ERP arteko integrazioak garatzen ditugu ere.\nDatu zentroa eta sistema administrazioa\nBezeroari esfortzu eta kostuak aurreztea helburuarekin, enpresa txikientzako azpiegitura informatiko osoaren kanpo-kudeaketa guztiaz arduratzen gara. Helburua, enpresari bere baliabide eta esfortzu guztiak bere negozioan inbertitzeko ahalmena eskaintzea delarik.\nGure zerbitzuak honakoa eskaintzen du:\nZerbitzarien kudeaketa eta mantenua\nBack-up, switch, router-en kudeaketa\nWeb aholkalekua zerbitzari konpartituan zein VPS-an\n-\tKudeaketa sistema, ecommerce edota dimentsio handiko plataformentzako hodei-ahokalekua\nBezero bakoitzaren aurrezpen beharretara egokitutako kanpo-zerbitzuak eskaintzen ditugu. Zerbitzu hauek, teknikoki gure Data Center-ari sor diogu, azken belaunaldiko hardware-a baitugu. Giza-baliabideei dagokienez, IT kudeaketan esperientzia zabaleko taldea dugu, maila goreneko ziurtagiri teknikoko taldea, alegia.\nGure xede nagusia, bezeroari zerbitzu integrala eskaintzan oinarritzen da. Horrela, kudeaketa eta eraginkortasuna areagotzen da, kostua ahalik eta ondoen egokituz. Horrez gain, finantzazio edota diru-laguntza publikoen kudeaketa egiten dugu ere. Hau guztia eraginkorra izateko, bezeroei irtenbide osatuak eskaintzeko ahalmena duten tokiko enpresen ekosistema dugu:\nAsitec Zerbitzu informatikoak:Kanpo kudeaketa informatikoa eta hardware hornitzailea. Informatika aholkulari orokorrak.\nDigitex-Xerox:dokumentu eta inprimagailu zerbitzuak. Xerox markaren hornitzaile ofiziala, inprimagailu, scaner, eta abarrekoak,\nDC Elkartuak:kudeaketa eta estrategia aholkularitza. Enpresei kudeaketa eta errentagarritasuna hobetzen laguntzen die.\nDPG:enpresentzako diru-laguntzak eta finantzazioa bilatzen eta eskuratzen dituen enpresa. Kudeaketarako, internazionalizaziorako eta abarretarako software ezarpen proiektuentzako euskarri.\nPyme Zerbitzuak > Zerbitzu Integrala


Bihotz - Vikidia\nBihotzak bi mugimendu egiten ditu: sistolea eta diastolea.\nBihotza uzkurtzen denean («txikitu» egiten denean), sistolea gertatzen da; hau da, bentrikuluak uzkurtu egiten dira, eta odola bihotzetik kanporatzen da.\nBihotza lasaitzen eta zabaltzen denean, berriz, diastolea gertatzen da. Bentrikuluak, une horretan, odolez betetzen dira.\nAnimalien bihotz-taupadak oso desberdinak dira.\nAnimalien espezie bakoitzak abiada desberdinean izaten ditu bihotz-taupadak; animalia zenbat eta handiagoa izan, orduan eta polikiago:\nOrrialdearen azken aldaketa: 6 abuztua 2015, 14:03.


Ur araztegia berritu eta handitu eginen da - Olazti - Guaixe.eus\nUr araztegia berritu eta handitu eginen da\nGuaixe 2019-09-14 12:15\nBerrikuntza integrala izanen da eta lanetarako urtebete aurreikusi da. Araztegiaren gaitasuna handitzea da lanen helburua.\nOlatzagutiko etxeetako eta industrialdeetako ur zikinak 1991z geroztik ez dira zuzenean ibaira joaten. Ordutik dago martxan araztegia. 28 urteren ondoren instalazioa bere ahalmena gainditzetik gertu dago. Gaitasun premia horietara egokitzeko Nilsa enpresa publikoak Olatzagutiko araztegiaren berritze integrala eginen dutela jakinarazi du. Ondorioz, egungoaren ondoan azpiegitura handitu eginen da. Araztegi berria funtzionatzen hasi ondoren, zaharra bota eta haren tokian baltsa bat eginen da. Hondakin-uraren tratamenduaren akaberako elementu bat izanen da baltsa; izan ere, han egonen da araztutako ura denbora batez Arakil ibaira bueltatu aurretik.\nNilsatik jakinarazi dutenez lanek urtebete iraunen dute, eta, bitartean, instalazio zaharrak jarraituko du lanean. Lanek 2.058.728,64 euro (BEZ gabe) aurrekontua dute eta Nafarroako zergadun guztiek uraren ordainagiriaren bidez ordaintzen duten saneamendu-kanonaren kontura finantzatuko da. Nilsatik azaldu dutenez, araztegi berriak ur zikinen 15,63 litro segundoko emaria tratatu ahalko du bataz beste, hau da, 1.350 metro kubiko eguneko. Gehieneko emaria, bestetik, 46,90 litro segundoko izango da. Mantentze-lanei dagokienez, astean bitan joango dira langileak instalazioa aztertzera, eta gutxienez bi ordu iraungo du bisita bakoitzak. Helburua da egiaztatzea uraren kalitate-parametroak egokiak direla eta isurketen inguruko arau eta baimen guztiak betetzen direla.\nAurretik bitan berritu da Olatzagutiko araztegia. Aurrena, 2005ean izan zen, erreaktore bat eta lohiak biltzeko sistema bat jartzeko. Atzena, berriz, 2015ean, erreaktore biologiko berri bat jartzeko, ura arazteko gaitasuna handitze aldera.


Gizon eta emakumeen soldata-mailen arteko desberdintasunak parekatzea izango da Udalaren Berdintasun, Lankidetza eta Hiritartasun Sailak martxoaren 8rako antolatutako ekimenen ardatza. Hala, "Ez zaizkit kontuak ateratzen" izango da Emakumeen 2014ko Nazioarteko Eguna ospatzeko leloa. Biharko egunean, Bilboko kaleetan zehar martxoaren 8ko ospakizunetan modu aktiboan parte hartzera dei egin dute\nHiria kultur ekosistema gisa aztertuko dute Bilbon abiatu den Avignoneko foroan\nHiria kultur ekosistema da. Baina zerk osatzen du kultur ekosistema bat? Eragile publiko eta pribatuek, erakundeek, espazioek, praktikek, herritarrek, bisitariek… Kezka horien inguruan arituko dira gaur hasi den Avignoneko Foroan. Lehenengoz egingo da foroa Frantziako Avignon hiritik kanpora. Hain zuzen, Bilboko Alhondigan izango da kulturaren gaineko pentsalari eta eragileen topaketa gaurtik igandera bitarte.


Konpainia elektrikoak gasaren bezeroak lehiatzen dira | Consumer\nKonpainia elektrikoak gasaren bezeroak lehiatzen dira\nIberdrola, Unión Fenosa eta Endesa enpresek eskaintza agresiboak dituzte\nEnpresa elektrikoek eskaintza komertzial oso agresiboekin libratzen dute gasaren bezeroen aldeko borroka. Iberdrolak jakinarazi du %12ko deskontua aplikatuko diela mantentze-zerbitzua kontratatzen duten erabiltzaileei. Baldintza horietan, Unión Fenosak %6 jaitsi du jada kontsumoaren zenbatekoa, eta Endesak %10 murriztu du ordainagiria.\nEnpresek deskontu horiek egin ditzakete gas-hornidurak oso prezio lehiakorrean lortzen badituzte, edo marjinak kenduz, merkatuan tokia egitearen truke. Hala, komertzializatzaileek Gobernuak etxeko kontsumitzaileentzat ezarritako tarifatik beherako prezioak eskaintzen dizkiete bezeroei.\nBaina erabiltzaileei kontu osoak botatzea komeni zaie, konpainiek ere prezio desberdinak kobratzen baitituzte mantentze-kuota gisa. Iberdrolaren eskaintza datorren ekainaren 20ra arte luzatuko da, eta hilean 5,56 euroko mantentze-zerbitzua kontratatu behar du. Horren barruan sartzen da banakako instalazioa, galdara eta etxebizitzako gainerako gas-aparatuak berrikustea.\nEndesak %10 jaitsi du, baina lehenengo urtean bakarrik, bigarrenean %5era mugatzen baita deskontua. Abantaila hori nahi duen bezeroak zerbitzu bat kontratatu behar du gas-berogailurik gabeko instalazioetan, hilean 4,94 euro ordainduta (BEZa barne), eta 7,11 euro ordaindu behar ditu, etxeak berokuntza-sistema erabiltzen duenean. Iberdrolak eta Endesak doako izen-ematea gehitu dute etxez etxeko laguntza eta konponketa zerbitzu batean.\nUnión Fenosak gas-bezero berriei %3ko deskontua eskaintzen die, eta %6 merkeago izango da mantentze-kontratuan izena ematearen truke. 49,69 euro urtean (4,15 euro hilean), galdararen berrikuspena barne hartzen ez badu, eta bai gainerako instalazioak, eta 70,85 euro urtean (5,9 euro hilean), dena barne.\nbezeroak elektrikoak gas-eu


Gozopil - Wikipedia, entziklopedia askea.\n2Galleta oinarri duten pastelak\n4Esne opil gozoak\nEtxeko bixkotxa kremaz betea.\nGozopila, baita pastela (Heg.) edo pastiza (Ipar.) ere, barruan gai gozoren bat duen ore azukreduna da, labean errea. Hedaduraz, haragi, arrain, eta abarrez egindakoa ere izan daiteke.\nTartak, gozogintzako prestaketa klasikoak dira. Ospakizun berezietarako gordetzen dira. Prestaketa desberdinen geruzekin osatzen da, eta jeneralean, kanpotik estalki bat edo edertzeko elementuak izaten ditu. Bizkotxoa, galleta edo hostorea izan dezake oinarri, nahiz eta bizkotxoarena den klasikoena.\n4 Esne opil gozoak\nBizkotxoko tartak[aldatu | aldatu iturburu kodea]\nBizkotxo, gorringo eta txokolate tarta\nOhikoena bizkotxo arin bat prestatzea izaten da. Bizkotxo hau jarabe edo almibar zaporetsu batekin busti beharra dago; bestela, lehorra geratuko da. Tartean krema, mousse edo betegai gozo bat jarriko da. Horrelakoak, geruza bat, bi, edo hiru egitea badago, betegai berdin edo desberdinekin. Kanpotik estalki batekin amaituta edo zuzenean kremarekin. Jeneralean, edertuta bukatzen da, pastelgintzako mahukarekin irudiak eginez eta edertzeko elementuak erabiliz, txokolate hautsa, txokolate txirbila, fruitu lehor txigortuak, glas azukrea.....\nGalleta oinarri duten pastelak[aldatu | aldatu iturburu kodea]\nKasu honetan, bi piezako moldetan lehenik galleta ore gozoa zabalduko da. Ondoren kremaz beteko dugu, pastel krema, limoi krema, laranja krema, mousseak.... Jeneralean, gainetik pastelari izena ematen dion osagai nagusia joaten da: sagarra, kiwia, frutak, udareak, gazta krema. Euskal pastelaren kasuan galleta azpian eta gainean ere eramaten du.\nGalleta orea batzuetan gordinik sartu behar da labera betegaiarekin, beste batzuetan aldiz, lehenik, egosi egin behar izaten da galleta, krema jarri aurretik; beste batzuetan, berriz, erdi egosi egiten da eta ondoren osagai nagusiarekin egosten da.\nHostore pastelak[aldatu | aldatu iturburu kodea]\nEsne opil gozoak[aldatu | aldatu iturburu kodea]\nHostore esne opil gozoa\nKoipea duten opil edo ogi gozoak bezala defini genitzake. Koipeetan bereziki gurina erabiltzen da, baina txerri gantza ere erabiltzen da. Legamietan, freskoa erabiltzen da nahiz eta liofilizatua ere erabil daitekeen. Koipearen ondorioz hartzitu beharreko opil pisutsuak direnez, beti indar irina erabiltzen da; kasu batzuetan bakarrik nahasten zaio irin ahul pitin bat. Opil hauetako asko egosi ondoren, krema edo esne-gainarekin bete daitezke, baita estalkiren bat jarri ere. Indar irinarekin oratzen direnez, oratzeko garaian, irabiagailua abiadura azkarrean jarrita egiten da. Gogoratu gozogintzako ohiko opiletan hartzitzeko tenperatura 25º-27ºC bitartekoa izango dela eta, aldiz, hostorearekin nahasturikoetan 20º-22ºC.


Datorren domekaz, irailak 27, Etorkin eta Errefuxiatuaren Munduko Eguna ospatuko da. “Jesukristo lez, ihes egitera behartuak” goiburuaren haritik, Frantzisko Aita Santuak dei egiten dau: “COVID-19aren pandemiak larritu egin dauan herrialdeetako barruko baztertutakoen egoera larriaren, askotan ezkutukoa dan zoritxarreko egoeraren aurrean” erantzuna emon daigula. Egun hau dala-eta, gure Eleizbarrutian jarduera ospatuko da internet bidez datorren eguenez, irailak 24, 18:30etan (esteka honen bidez sartu daiteke), “Abegiari eta behartutako lekualdetzeei buruzko alkarrizketa” izenburua ardaztzat hartuta. Fabio Baggio Etorkin eta Errefuxiatuen arloko Vatikanoko idazkariordeak, A. Roberto Ares Migrazinoei buruzko Azterlanetarako Comillaseko Unibersidadeko Institutuko eta Eskubidedun Migratzaileen Sareko zuzendariak eta Mª Francisca Sanchez Migrazinoetarako eta Giza Mobikortasunerako Gotzain Azpibatzordeko Idazkaritzako eta Eskubidedun Migratzaleen Sareko zuzendariak parte hartuko dabe. Abegiari lotutako hainbat lekukotasun be eskainiko da.\nGainera, On Joseba Segura gotzain laguntzailea izango da buru datorren domekaz, irailak 27, ospatuko dan kurtsoko lehenengo Meza latinoamerikarrean, Bilboko San Luis Beltran parrokian, 17:30etan. Bertan izango dira alkarte afrikarra, txinatarra, latinoamerikarra eta kulturarteko taldeak. Eta ‘Bizkaia isilik’ ekimenak hil honetan egingo dauan bilkuran (eguaztena, irailak 30, 19:00etan), eguneko goiburua -“ihes egitera behartuak”- aitatuko da, gizon eta emakumeak euren herrietatik botaten eta ihes egitera botaten dabezan nazinoarteko hitzarmenak gogora ekarteaz batera.\nManu Moreno Karidade eta Zuzentasunerako Eleizbarrutiko ordezkariak egun honetarako idatzi dauan gutunean azaltzen dauanez, etorkinak hartzeko, babesteko, sustatzeko eta gizarteratzeko proposamenak gero eta indar eta zentzun gehiago dau errealidade honi erantzunez. “Geure egiten dogu proposamena eta adore emoten deutsegu gure alkarteei etorkinen aldeko konpromisoa biztu daien. Aita Santuak bere mezuan dinoanez, “euren aurpegietan, gose, egarri, biluzik, gaixo, atzerritar eta preso dan eta gure erantzunaren zain dagoan Kristoren aurpegia autortu behar dogu”.\nGehiago jakiteko eta kanpainako lagungarriak eskuratzeko: hemen.


Olentzero eta neguburua –\nUda eta neguaren arteko banatzaileak solstizioak eta ekinozioak ziren. Abenduaren 21-22an, neguko solstizioarekin batera, negua hasten da eta martxoaren 21ean, udaberriko ekinozioarekin, bukatzen da. Olentzero dugu euskaldunok neguko solstizioaren ardatz. Neguko solstiziotik udaberriko ekinoziora doan denboraldiari euskaldunok negua, inauteria edo hartzaroa (1)deitu diogu, garai horretan ama-lurra lotan baitago, eta gure mendietako hartza neguloan edo hibernazioan, baina udaberriko ekinozioa iristean, hartzarekin batera, ama-lurra esnatuko da, indarrik gabe izen den Eki edo Eguzki (euskaldunontzat bizitzaren jainkosa) berpiztuko da, uztak azalduko dira eta gizakiaren bizimodua lur azalean izanen da, aisagoa, errazagoa, neguko leize-zuloen babesa, behin behinekoz baztertuta.\n1.- Olentzero hitzaren balizko jatorria\n2.- Olentzero, ohiturak eta kontakizunak\n3.- Olentzero euskaldunen ikuskera zaharrean\nBerriobeheitin, urtea bukatzeko bi egun geratzen zirenean, esaten zuten: Ez zaitezte kalera irten, bihar, urteak egunak hainbat begi dituen gizon bat etorriko baita. Beste zenbait eskualdetan honelakoa esaten da: Onantzaro begi gorri, / tximinira etorri;/ hausten baldin badugu burua,/ horrek lepoa kendu guri.\nAreson haurrak izutu egiten zituzten, Olentzerok igitai batez lepoa moztuko ziela esanaz, gau hartan ohera goiz erretira zitezen. Oiartzun eta Bidasoa bailaretan Olentzero ona bazen ere, kontuz ibiltzekoa zen, mozkorturik eta ikatzez zikindurik etortzen baitzen. Euskal Herri osoan hedaturik dagoen irudia hauxe bera da, Olentzero ikazkin mozkorti begi gorria da, izugarri jan eta edaten duena. Gaurko mitologia modernoan batzuek andregai bat bilatu diote Olentzerori, horretarako eguberri kantu batean azaltzen den Mari Domingi gona gorri pertsonaia baliatuz.\nHorra Mari Domingi / begira horri,/ nahi baldin baduzu / Belena etorri,/ jantzi beharko duzu / gona zahar hori. // Zatoz, zatoz! / Zure bila nenbilen ni./ Zatoz, zatoz! / Zure bila nenbilen ni./ Zatoz, adora dezagun /Belenen jaio den / haur eder hori.\n4.- Olentzerori buruzko hainbat kantu\nGaur egun famatuena, eta Euskal Herriko luze-zabalean kantatzen dena Olentzero joan zaigu izenekoa da. Baditu zenbait aldaera, baina guzti-guztietan Olentzeroren irudi orgiastikoa azaltzen da. Horretaz gain, Jesusen jaiotzaren berri-emailetzat hartzen da: Olentzero joan zaigu / mendira lanera,/ intentzioarekin/ ikatz egitera./ Ikusi duanian / Jesus jaio dala,/ lasterka etorri da / berri ematera.// Horra, horra / gure Olentzero / pipa hortzean dula / eserita dago,/kapoiak ere baitu / arraultzatxuekin,/ bihar merendatzeko / botila ardoakin.\nBada bigarren kantu bat, Olentzero buru handia izenekoa, arrunt zabalduta dagoena. Kantu honetan Olentzero izaki orgiastikotzat hartzen da. Doinua aski famatua da, eta gaur egun, Iruñeko San Ferminetan kantatzen den erdarazko abestia doinu berean kantatzen dute. Ikus dezagun:Olentzero buru handia / entendimentuz jantzia,/ bart arratsian / edan omen du / hamar arruko zahagia./ Ai urde tripa handia! / trialalarala trialalarala, / ai urde tripa handia / trialalarala trialalarala.\nHerri eta toki askotan bada beste kantu bat etengabe errepikatzen dena, Olentzero begi gorri izena du, eta lehen koplaren laugarren lerroan, tokian tokiko aipamena egiten da. Horra hor: Olentzero begi gorri,/ non harrapatu duk / arrain hori?/ Zorioneko errekatan / gaur arratseko hameketan.Esate baterako, Donostian, letra beltzez idatziriko lerroan Zurriolako harkaitzetandiote, Donibane Lohizunen Donibaneko harkaitzetan eta Lezon Jaizkibelgo harkaitzetan.\nGarai batean bazen Eguberri egunean urteko atorra berria janzteko ohitura, eta bada horren b erri ematen digun kantua, O,o,o,gaur da Olentzero izenekoa, hain zuzen. O,o,o, gaur da Olentzero,/ i,i,i, bihar Eguberri,/ kantatu Olentzerori / Olentzero berri, / nik atorra berri./ Olentzero zahar,/ nik atorra zahar./Maukarik ez,/ niri axolik ez.\nUrruñan eta Donibane Lohizunen Hegoaldean horren ezaguna ez den kantua abesten dute, Olentzero jin zaikuizenekoa. Buka dezagun artikulu hau Urruñako aldaera lerro hauetara ekarriz: Olentzero jin zaiku menditik herrira,/ zahar gazte guztiak bozkariatzera./ Olentzero, Olentzero, Olentzero, Olentzero./ Urruñako herria baitzaio ederra,/ gurekin azaltzeko gelditzen omen da./ Olentzero, Olentzero, Olentzero, Olentzero\nOlentzero eta neguburua Olentzero eta neguburua


BIDASOA OSPITALEAN | Bai Horixe - Bizargorri\nMiércoles, 31 enero 2018, 09:26\nBidasoa Ospitaleak lau barne patio baditu, jendearentzat itxiak, zuhaitzez beteak. Haraxe biltzen dira beharrez ilunabarrero ehundaka txori txio-txioka beren abarora, gaueko arriskuen babesgunera, gau-pasa baketsua egitera, lotara… Gero hurrena, egunsentiarekin, txitxirri-txitxirrika, egundoko zalaparta eta iskanbila sortuz, hor abiatzen dira denak saldoka, poz-pozik bakoitza bere egitekoetara, ogi-apur bila, airoso asko…\nHantxe, gure eskualdeko ospitalean egona nauzu sei egun luzez. Gonastrosis esaten diotena izaki nik, eskuin belaunean artroplastia egin zidaten (protesia ezarri, alegia), bizkarrezurreko anestesiapean. Txoriak gaueko abarora bezala, neu ere halabeharrez joan nintzaizun ebakuntza mahaira; ez, noski, txioka kantuan, izuaren lantuan baizik… Dena den, aitortu beharrean naukazu, Morfeoren besoetan 3-4 orduz lo egin ondoren, oinazeak oinaze, ezinegonak egonezin, aspaldiko partez, bake santu erabatekoan egon nintzela bakardade ederrean, emaztea aingeru guardako. Zergatik, diozu…? Bada, telefonoa, waxapa, prentsa, bisitak eta telebista itzali, galarazi, ukatu, mututu eta ekidin nituelako propio, nahita. Egia da ere, ordea, zazpigarren egunean medikuak alta senda-agiria eman zidanean, txoriak egunsentian baino gusturago altxatu nintzela etxera etortzeko. Ez, noski, haiek bezain arin airoso, baina tira…\nOspitale Publikoa dugu Bidasoa eskualdeko hau. Bertan dozenerdi bat doktore izango dira maiz-maiz belauneko protesiak ezartzen dituztenak. Niri tokatu zitzaidan doktoreak, ebakuntza egitea erabaki genuenean, argi esan zidan: «Dena ondo ateratzeko probabilitateak hamarretik bederatzi dira. Hala hemen, nola Bilbon eta New Yorken ere… Gure aita belauneko operazioa egin beharrean gertatuko balitz, zu bezala, nik honaxe ekarriko nuke, batere dudarik gabe». Eta sinistu egin nion, horra. Izan ere, afana dago, gero, afana dagoenez, ospitale eta mediku pribatuetara jotzeko, larrutik ordainduz gehien-gehienetan, han “material” askoz hobea delakoan, han mirariak egiten dakitelakoan, han mediku izen handikoek eriak den-denak don-doña-dontsu egiten dituztelakoan aldiro eta betiere. Zergatik urrutiko “famatua” hobea da beti, auzoko ohikoa baino? Zergatik asko ordaintzen dena hobea da beti, eskubidez “dohainik” tokatzen zaiguna baino? Zergatik, e…!?\nBidasoa Ospitalean, munduko beste guztietan bezalaxe, ez daude/dabiltza/dihardute medikuek bakarrik. Baldinbaitere. Administrazio, zerbitzu eta garbiketa lan etenik gabean dabiltzan pertsonetatik aparte, bada andre eta gizon (batez ere, andre) talde bat, hemen gaurkoan zuri, irakurle, aipatu eta goraipatu gabe utzi nahi ez nizukeena: erizainak eta laguntzaileak. Ez nauzu ni, zorionez, ospitale askotan ibilia; baina, han-hemen ezagutu izan ditudanetan, ez zait honen parekorik (ezta hurrik eman ere) alerik ere tokatu sekula: zer-nolako tratua erizainena gaixoonganakoa! Tratu zoragarria, adeitsua, eztia, irribarretsua, zintzoa, arretatsua…; batere lainezarik, petralkeriarik eta purrustadarik gabekoa… Askotan ez dakigu etxean nolako altxorra daukagun…, dohainik!\nRey Urdiain Doktoreari eta erizain eta konpainia guztiari, milaka esker. Profesional maitagarriak zarete. Plazerra izan da, minak min… Zuri, irakurle,\nberriz, eskumuinak, goraintziekin nahastuta; ez nagoelako zurekin ahaztuta.


EITBko Hau komeria! saioko gidoilaria izan zen. Era berean, Farenhait, Beti eskamak kentzen eta Babel programetan lan eskarmentua du, gidoilari gisa gehienetan. Goenkale programako 95 kapitulutako sortze lanetan jardun zuen.\nZinema gidoilari gisa, zenbait dokumentalen gidoia idatzi du: Atuna, Sagardoa, Patxarana, Patakon, Euskal Kortsarioak lanen gidoilari izateaz gainera, Itsaso guztiak urpeko munduaren gaineko proiektuan elkarrizketa eta musika saioko gidoiak idatzi zituen.\nGaur egun, literaturan finkatu du bizimoduaren ardatz nagusia.\nLiteraturan genero ezberdinak landu ditu: poesia, ipuingintza eta eleberrigintza, kronika etab. Omar Nabarro heteronimoarekin bost poesia liburu argitaratu zituen (ikusi bibliografia atalean), bere literatur ibilbidearen hastapenetan, baina egun alboratu egin ditu bertsoak.\nIpuingintzaren alorrean, ezin ahaztu daitezke Urdaibaiko ipuin eta kondairak liburua eta Gabriel Aresti saria irabazi zuen Atoiuntzia ipuin-bilduma, besteak beste.\nEleberrigintza historikoa eta kronika jorratu izan ditu azken urteotan. Baleen berbaroa eta Kilkerren hotsak lirateke, besteak beste, bere azken nobelagintzaren eredu nagusiak.\nKronikaren esparruan, Europako mugetan barrena liburuak Europan zehaz trenez eginiko ibilbidea kontatzen du eta Hemingway eta euskaldunak zerbitzu sekretuetan liburuak idazle amerikarrak Mundakara eginiko bisita baten aitzakiarekin, euskal zerbitzu sekretuen nondik norakoak azaltzn ditu. 2007an gaztelaniara itzuli dute Kilkerren hotsak eleberria El canto de los grillo izenarekin eta TTartalo argitaletxearen eskutik. 2010ean Haragizko amoreak poesia liburua argitaratu zuen Susa argitaletxearekin.


Berango eta Sopelako Burdin Hesia ezagutu ahal izango da domekan - bizkaie.biz\nBizkaie! 2020-08-12 08:20 Pil-pilean\nGaragarrilean Urdulizen egindako bisita antzeztua (argazkia: Frentes de Euzkadi) | Ikusi handiago | Argazki originala\nEskualdeko hainbat eragilek egin dabe bat abuztuaren 16ko bisitaldi antzeztua antolatzeko. Batetik, Jata-ondo Landa Garapen Alkartea eta Berangoko Burdin Hesiaren Oroimenaren Museoa dabiz lanean; bestetik, Frentes de Euzkadi eta Orbela alkarteek be hartuko dabe parte. Era horretara, bisitariek Bizkaiko oraintsuko historiako pasarteak hobeto ezagutu ahal izango ditue.\nBerango eta Sopela udalerrietako mendietan eregitako Burdin Hesiaren zatira joango dira domekan. Faxistak geratzeko 1936ko gerran egindako defensa-moltsoa izan zan Burdin Hesia, Bilbo inguratzen daben eskualdeetan. Estrategiak porrot egin eban, baina Burdin Hesiaren zati batzuk gaur eguneraino heldu dira, orain dala 80 urte baino gehiagoko jazoeren lekuko.\nOrdu bi eta erdi inguruko bisitan, Burdin Hesiaren aztarnak ikusiko ditue parte-hartzaileek eta, Frentes de Euzkadiko kideei esker, orduko giroa bizi ahal izango dabe, antzezpenen bidez. Gerra sasoiko jantzi eta materialen erreprodukzinoak prest daukiez horretarako. Areneburu eta Urkomendiko babesguneetan izandako burrukaldiak gogoratuko ditue, besteak beste. Gitxi gorabehera, 1937ko bagileko egoerea antzeztuko dabe. Azalpenetan euskerea eta gaztelania erabiliko ditue.\nHitzordua goizeko 09:30ean ipini dabe, Sopelako Urko aparkalekuan. Bisitaldian parte hartu nahi dabenek izena emon beharko dabe eta euro bateko prezio sinbolikoa pagau. Izan be, Covid-19a dala eta, talde txikian joan nahi dabe, gehienez 20 personakoa. Izena emoteko info@orbela.com helbide elektronikora idatzi, edo 688 851 043 zenbakira deitu.\nSopela eta Berangoko ibilaldi honen ostean, irailean beste bat antolatu dabe, eskualdean Burdin Hesiaren aztarnak gordetzen dituan beste udalerri baten, Gamiz-Fikan hain zuzen. Irailaren 6an izango da hori.


Txindoki - Baratza (5c+, 170 m, derrigorrez 5b) ~ Eskalatzen\nTxindoki - Baratza (5c+, 170 m, derrigorrez 5b)\nEgilea X Larretxea Ordua 19:09 Komentariorik ez\nBere albokoa den Txema bidea baino askoz gutxiagotan egiten den bidea da. Ur-tantez osatutako plaka etzanak beheko partean. Azken zatian plaka bertikalak.\nAseguruak urruti. Buruz ongi eta zailtasun maila ongi menperatuta joan behar da. Belarrezko hainbat zati delikatuak ditu. Belarrera igo behar den zatiak dira, baina azken asegurua urruti jarria egoten da eta belarrera igotzeko euste leku bakarra belarra denez, nahiko zati delikatuak dira eta tentsio pixka bat pasatzen da.\nBidea rapelatzeko prestatuta dago, baina belarrez hain jantzia dagoenez hobe da gailurrera igo eta oinez jaitsi edo Patxirena bidetik rapelatzea.\nHurbiltzeko: Txindokira daraman bidea hartu. Igotzen ia ordu inguru pasa ondoren Oria iturrira iritsiko gara. Bideari jarraitu eta ataka metaliko bat zeharkatu baino lehen, kartel bat dagoen lekuaren parean, ezkerreko bidezidorra hartu. Zig-zag eginez zelaitik gora egiten du bideak. Hesi bat zeharkatuko dugu. Askoz gorago, gure bidearekiko elkarzuta den beste bidezidor batekin topo egiterakoan, ezkerrera egin. Plaka gorrien sektorea zeharkatu eta aurrera jarraitu Txema bidearen hasieraren alboan dagoen gurutze metalikoa aurkitu arte.\nLehenengo bilgunea ez da lurretik ikusten. Bidea aurkitzeko erreferentzia bezala gurutzea hartuz, bidearen hasiera gurutzetik 15-20 metro eskuinera dago, beherago dagoen hormaren zatian. Kotxetik1h30min inguru beharko ditugu.\nL1 (35 m, 0 aseguru, 3b). Diedro-plaka etzan baten ezkerrean dagoen eta organo hodiak dituen plaka etzana. Bilgune erosoa erlaitz handi batean.\nL2 (40 m, 5 aseguru, 4b). Ur-tantez osatutako plaka trinkoa hasieran. Belar batzuen aurrean eskuinera desbideratu eta berriro ezkerrera bueltatu ur-tantez osatutako beste plaka etzan bati ekiteko. Luzearen amaieran belarrezko erlaitz batera igo behar da eta bertatik igo bilguneraino. Aseguruak urruti.\nL3 (35 m, 4 aseguru, 5a). Aseguruak oso urruti dituen luzea. Bilgunetik irteteko pasagunetxo arraro bat duen plaka bertikala. Plaka luzea. Belarrezko zati bat eta gero plakatxo bat. Ondoren beste belarrezko zati bat (delikatua) igo behar da erlaitz handi baten gainean jartzeko. Erlaitz belartsuak luzearen azken zailtasunaren oinarrian uzten gaitu. Horma bertikal motz bat da.\nL4 (45 m, 7 aseguru, 5b). Diagonalean eskuin aldera igo eta ia horizontala den zeharkaldia egin eskuin aldera, oso urruti, ikusten den parabolta aurkitzera. Begetazioak traba egiten duen zeharkaldi delikatua da. Zerbait ipini (gehien bat bigarrenean pentsatuz). Ondoren dena zuzen, parabolt lerroari gora egin (gure eskuinera spit lerro bat ikusiko dugu). Zazpigarren aseguruaren parean, eskuinean, katez elkartutako bi spitez osatutako bilgunea ikusiko dugu. Hori ez da gure bilgunea. Zuzen beste 8 metro inguru igotzen jarraitu eta azken diedroaren oinarrian gure bilgunea aurkituko dugu.\nL5 (15 m, 4 aseguru, 5c+). Kanpora botatzen duen diedroa. Estutu beharra dago. Zailena lehenengo 5-6 metroak dira, gero euste leku onak agertzen ditu.\nJaitsiera: Bidea rapelatzeko prestatuta dago, baina begetazioarekin hain jantzia dagoenez hobe da gailurrera igo eta oinez jaitsi edo Patxirena bidetik rapelatu.\nPatxirena bidearen azken bilgunea aurkitzeko, Baratza bideko azken bilgunetik metro batzuk igo (bloke solteren bat duen II-III-ko zatia) eta erlaitz belartsu batera iritsiko gara. Eskuin aldera bidezidor baten arrastoak ikusten dira. Berau jarraitu 50 metro inguru Patxirena bidearen azken bilgunea (katez elkartutako 2 parabolt eta zintzilikatzeko mosketoia). Metro batzuk lehenago beste bilgune bat aurkituko dugu (Petrel bidearena da). Patxirena bidea ez badugu ezagutzen rapelatzeko garaian bilguneak aurkitzeko egin behar den gauza bakarra parabolt lerroari jarraitzea da. 60 metroko bi sokekin R1 bilgunera justu iritsiko gara (para bat metro sobratzen dira). Hortik beste rapel batean lurrean izango gara.\nMateriala: 9-10 zinta + bilgunerako materiala. Friends eta fisurero joko bana. Zintaren bat arroka-zubiren batetarako eta zinta espres luze pare bat.\nCategories: 5b, Bide_ekipatua, Gipuzkoa


Beldurrak – Ezina ekinez egina\nPosted on 2013/10/212013/10/21 by Iruñe\tBi hilabete dira dagoeneko Lisboara etorri nintzela eta dagoeneko ia-ia eguberritan gaudela sumatzen dut. Egunak luze eta asteak azkar igarotzen direla dirudit askotan.\nEz dut ukatuko, ezta ezkutatuko ere bereziki azken hilabete honetan sentitu ahal izan dudan herrimina, uste dudalako nabarmena izan delako. Pentsatzen nuena baino gehiago kostatzen ari zait hemengo errutinara ohitzea.\nDagoeneko ohituta banagoela erran dezakedan honetan, konturatu naiz zenbateraino bota ditzakedan faltan nire lagunak, nola familia ere. Eta ezin ahaztu nire Barañain maitea, noski!\nUnibertsitatera bidean, edota Lisboatik barna nirekin neramatzan sentimendu zurrunbilo horretan sentipen desberdinak sentitzeko aukera izan nuen:\nEsperientzia berri bat bizitzearen ilusioa,\nlagunekin igarotako uda bereziaren oroitzapenak,\njende berria ezagutzeko gogoak,\nAsko kostatu zait honetaz konturatzea, baina zenbait egoeren aurrean nola erreakzionatu dudan konturatzean beldurra nahiko presente izan dudala, kontzienteki hala izan ez arren.\nHarluxet hiztegi entziklopedikoaren arabera Beldurra, “benetako nahiz ustezko arrisku baten aurrean sortzen den urduritasun- edo kezka-egoera” da.\nDistantzia gogorra dela konturatzeko aukera izan dut. Kilometro askoko distantzia honetan, nirekin batera Lisboan ez dagoen jendearekin dudan harremana pantaila batetara mugatu behar dut (bai mugikorra, nola ordenagailua). Harremanak pantaila batera mugatzeak, esfortzu estra bat egitea dakar, eta apika gogoak ez izan, edota telefono hitz egitea gustatu ez, beste aldean dagoen pertsonarekiko duzun harremanagatik esfortzu bat egin behar da.\nHorretaz gain, distantziak gauza txikiena handi bihurtzen du eta sentimendu eta sentsazioak ia, ez dizuet ezta azaldu nahi zenbateraino!\nPertsona batekin edo batzuekin duzun harreman berezi hori, distantziarengatik ia desagertu arte disolbatzea eta harremana galtzearen beldurra izatea; ezagutzen ez duzunari beldurra izatea; edota, inkluso, duela hilabeteak proposatu zizuten erreportaje bat egiteari beldurra izatea. Beldurrak askotarikoak dira eta pertsona batetik bestera guztiz desberdinak dira.\nGaur pelikula oso txar bat ikusten nengoelarik, konturatu naiz zeren beldur nintzen, zeren beldur naizen. Pentsatzen nituen baino beldur gehiago ditut nire barrenean. Ez dakit pelikularen influentzia izan ote den, edo azken aste honetan buruari eman dizkiodan buelta guztiengatik, baina aspaldian sentitu ez nuen poztasun bat sumatu dut.\nBeldurrak geure buruari jartzen dizkiogun limite inkonsziente batzuren modukoak dira, gure bizitza mugatzen dutenak. Norberaren inkoherentzietaz konturatzea bezala, norberaren beldurrez konturatzeak bakoitzaren buruaren ezagupenean ikaragarrizko aurrera pausuak ematea dira.\nEz bata ez besteaz ohartzea ez da batere erreza, baina horiek ezagutzea dakartzan gauzen artean onena norberaren buruaren ezagupenan datza, eta horrek ez du preziorik.\nHor gaude, eta beti hor egongo gara. Elkarrekin.12 urte, milaka bizipen


Honen arabera iragazita: Urdazubi/Urdax\nJatetxea Ikaburua Urdazubi/Urdax Tartea 2 Km.\nKafetegia Venta Pantxo Urdazubi/Urdax Tartea 3 Km.\nJatetxea Casa Paco Urdazubi/Urdax Tartea 3 Km.\nJatetxea Lugarana Urdazubi/Urdax Tartea 3 Km.\nJatetxea Sidrería Kupela Urdazubi/Urdax Tartea 3 Km.\nJatetxea Venta Landíbar Urdazubi/Urdax Tartea 3 Km.\nJatetxea Venta Peio Urdazubi/Urdax Tartea 3 Km.\nJatetxea Casa Patxi Urdazubi/Urdax Tartea 3 Km.\nJatetxea Lapitxuri Urdazubi/Urdax Tartea 3 Km.\nJatetxea Mikelenborda Urdazubi/Urdax Tartea 4 Km.\nJatetxea Burkaitzea Urdazubi/Urdax Tartea 6 Km.\nJatetxea Armua Urdazubi/Urdax Tartea 6 Km.\nJatetxea Graxiana Jatetxea Zugarramurdi Tartea 8 Km.\nJatetxea Herriko Etxea Zugarramurdi Tartea 8 Km.\nJatetxea Azqueta Zugarramurdi Tartea 8 Km.\nJatetxea Kattalin Zugarramurdi Tartea 8 Km.\nJatetxea Altzatenea Zugarramurdi Tartea 8 Km.


Zer ekartzen digu HDMI-k? | Huachuang elektronikoa\nHDMI teknologiarekin gaitutako ia zortzi milioi gailu bidali dira lehen HDMI zehaztapena 2002. urteko abenduan kaleratu zenetik. 2017ko azaroan kaleratutako azken HDMI 2.1 zehaztapenak produktu-kategoria berriak eta irtenbide berritzaileak garatzeko aukera ematen du, errendimendu altuko eskaera gero eta handiagoa asetzeko. eta kontsumitzaileen esperientzia murgilagoak.\nHDMI teknologiak bideo-, audio- eta datu digital-interfaze garrantzitsu gisa jarraitzen du, zehaztasun handiko pantailen bidez kontsumitzen duten elektronika, ordenagailu, ordenagailu, mugikor, automobil eta merkataritza AV gailu zabaletara. Gainera, konponbide gaituetara hedatu da, hala nola, osasuna, armada, aeroespaziala, segurtasuna eta zaintza eta industria automatizaziorako.\nHDMI-rekin konektatutako gailuen eta konponbideen mundu osoko ekosistemak HDMI baimendutako hartzaileen sarea, baimendutako proba zentroak, baimendutako proba ekipoen fabrikatzaileak, fabrikatzaileak, saltzaileak eta instalatzaileak sarea ditu.


Euskadiren beharrei erantzuteko tresna 'praktiko eta eragingarria' lortze aldera, 'pandemiaren aurkako lege' baten egokitasunari buruzko txosten juridikoa aurkeztu du Garamendi sailburuak (Gobernu Bilera 2021-3-2) - Eusko Jaurlaritza - Euskadi.eus\nEuskadiren beharrei erantzuteko tresna "praktiko eta eragingarria" lortze aldera, "pandemiaren aurkako lege" baten egokitasunari buruzko txosten juridikoa aurkeztu du Garamendi sailburuak (Gobernu Bilera 2021-3-2)\nOsasun publikoko krisi egoeretan kudeaketa arautuko duen lege baten bideragarritasuna aztertu du Eusko Jaurlaritzak\nAraudia egokitzea planteatzen du, egungo lege esparrua errespetatuz, baina modulatuz, jarduteko aukera anitzak izanik interpretaziorako marjina dagoelako\nOsasun publikoko krisi egoeretan kudeaketarako lege baten justifikazioa eta testuingurua aztertzen duen txosten bat bidaliko die Urkullu Gobernuak Legebiltzarreko talde parlamentarioei, Eusko Jaurlaritzako zerbitzu juridikoek egindako txosten hori erreferentziazko lege-iritzi bat da, arau berri bat egitearen egokitasunari buruzkoa, neurrien berme juridikoak sendotzeko edo areagotzeko. Gainera, pandemiaren aurrean erakundeen eskura dauden tresnak argitzen lagundu nahi du.\nGobernantza Publiko eta Autogobernu Sailburu Olatz Garamendik agerraldia egin du hedabideen aurrean asteroko Gobernu Kontseiluaren ostean, eta Eusko Jaurlaritzaren Zerbitzu Juridiko Nagusiak egindako txostenaren zutabe nagusiak azaldu ditu. Testu horretan Euskadik dituen barne premiei erantzungo dien Covid-aren aurkako lege integral baten bideragarritasuna jorratzen da.\nGaramendik azaldu duenez, osasun agintariek eta botere exekutiboak oro har erabiltzen dituzten habilitazioek edo gaikuntzek adierazpen zabalak eta ez oso zehatzak dituzte oinarri. Ondorioz, jarduteko eta interpretatzeko aukera handiak ematen dituzte. Horren aurrean, lege berri bat “tresna praktikoa eta eragingarria” izan liteke eta erakundeen, eragile publiko eta pribatuen eta herritarren jokabidea eta jarduerak antolatzeko tresna eraginkorra izango litzateke. Azken finean, euskal erakundeek Covid-ari aurre egiteko hartzen dituzten neurrien segurtasun juridikoa indartu nahi da, balizko jarduera esparruak ordenatu eta argitu, eta hartutako neurrien gaineko ulermen soziala eta argitasuna areagotu nahi ditu.\nHalaber, pandemiaren kudeaketaren lehen lerroaz arduratzea euskal erakundeei dagokiela gaineratu du, “esperientzia dutelako, legezko sostengua dutelako eta berehalakoan eta eraginkortasunez jarduteko tresna praktiko eta juridikoak dituztelako”.\nOsasun alerta kudeatzeko araubide juridiko berri batek ez lioke inolaz ere iskin egingo kontrol judizialari, are gehiago ikuskapen judizial saihestezinaren barruan egongo da uneoro. Gainera, Euskal Autonomia Erkidegoaren barne premiei erantzuten dien lege batek ez luke gaindituko osasun publikoa arautzen duen indarrean dagoen lege esparrua, izan Estatukoa zein Euskadikoa.\nGaramendiren hitzetan, alarma egoerak ez du EAEko araudi berri bat “eragozten”, are gehiago izatekotan “osagarria” litzateke. Nabarmendu du alarma egoera “pandemiari erantzuteko konponbide juridiko, kolektibo eta partikularren zati txiki bat” dela. Sailburuak azpimarratu duenez, “gure eskumenen esparrua ahalik eta gehien aprobetxatzea da helburua, oinarrizko eskubideen esparruan inolako esku-hartzerik egin gabe eta orain arte ditugun tresna legalen ahalmena zalantzan jarri gabe”.\nGainera, irtenbide legalak eman ditzake pandemiaren ondorio ekonomiko larriei aurre egiteko, kaltetuen konpentsazio edo kalte-ordainen bidez, funts edo laguntza-lerro espezifikoak sortuz edo enpresak eta negozioak errekuperatzeko pizgarri publikoak esleituz.


GAUR8 - Zeinu hizkuntzan egindako nazioarteko zinema jaialdia egingo da Tolosan\nZINEMA DENONTZAT - Zeinu hizkuntzan egindako nazioarteko zinema jaialdia egingo da Tolosan\nTolosak zeinu hizkuntzan eginiko zinemari leihoa irekiko dio hirugarren urtez. Ukraina, Italia, estatu espainola, Ingalaterra eta estatu frantsesetik iritsitako izenburuak ikusi ahal izango dira azaroaren 10ean Leidor zineman. Lanak bikoiztuta eta azpitituluekin eskainiko dira, entzule zein gorrek elkarrekin goza ditzaten.\nEuropako hainbat herrialdetan zeinu hizkuntzan sortu den filmografia ezagutzeko aukera izango da Tolosan azaroaren 8tik 10era.\nGainditzen elkarteak urteak daramatza gorrek gure jendeartean bizi duten errealitatea erakusten eta euren eskubideen alde lanean. Tolosaldeko eta Goierriko 25 bat pertsona biltzen ditu elkarteak. Alberto Etxeberria lehendakariarekin eta Julian Rodriguez jaialdiaren arduradunarekin elkartu gara.\nAzaroaren 10a izango da egun nagusia. Sariak egun horretan emango dira. Bost pertsonak osatuko dute epaimahaia: hiru gor eta bi entzule. Guztira, hamazazpi film labur eskainiko dira. «Aurten, film luzeak ere ekartzen saiatu gara, baina diru eskasiak ezinezkoa egin du. Egileek dirua eskatzen dute eta guk ezin diogu horri erantzun», azaldu dute.\nZinema jaialdiaren hastapenak ez ziren errazak izan. Eta ondoren ere, aurrekontu murritzari aurre egin behar izan diote. Askori harrigarria egin arren, zeinu hizkuntzan egindako zinema ekoizpena egon badago. Batez ere Europan eta AEBetan. «Antolatzerakoan zortea izan dugu. Laguntza sare oso handia edukitzea lortu dugu Europako hainbat herrialdetan. Hautaketa lana ez da erraza izan; guztira 25 lanetik gora jaso ditugu eta 17 izango dira ikusgai», diote.\nFilmak ez ezik, hainbat egile ere hurbilduko da Tolosara. Ingalaterratik, Italiatik, Frantziatik eta estatu espainoletik dira etortzekoak hainbat zuzendari, ekoizle zein aktore. «Zailtasunak ditugu. Donostia Zinemaldian bai, bost izarreko hoteletara ekartzen dituzte, luxuzko baldintzak eskaintzen dizkiete, baina pertsona gorren mundua txikia da, eta pobrea. Gainera, aktoreak ez dira profesionalak, kamerak ere ez...», argitu dute.\nDirurik ez, baina lanerako kemena eta ilusioa erruz dute Rodriguezek zein Etxeberriak. «Laguntzaileak ere baditugu elkartean, eta eskerrak haiei», adierazi dute.\nAtzerriko ekoizpena ikustera eurak kanpora joatea ere ez da erraza. «Hasierako urteetan eta iaz ere gure poltsikotik jarri genuen bidaietarako dirua. Oso diru laguntza txikia jasotzen dugu eta beste herrialdeetara bertako produkzioak ikustera bidaiatzea oso zaila da. AEBetan sekulako eskaintza dago, baina ez gara iristen, emailez bakarrik daukagu harremana».\nZinema jaialdiak guztiei irekiko dizkie ateak, pertsona gorrei zein entzuleei. Izan ere, film denak gaztelaniaz –asko dira euskaraz ez dakiten gorrak– azpititulatuta eta bikoiztuta emango dira. Hau lagungarria izango zaie gorrei eurei ere, zeinu hizkuntza aldatu egiten baita herrialdearen arabera. «Ingelesen zeinu hizkuntza, frantziarrena edo gurea ez dira berdinak. Ukrainarrena ere ez dugu ulertzen. Italiarrena, aldiz, nahiko antzekoa da, eta kasu horretan erraztasunak ditugun arren kosta egiten zaigu ulertzen», diote.\nHamar urte bete ditu aurten elkarteak. Balantzea ezin positiboagoa da. «Formakuntza eta sentsibilizazio alorrak jorratu ditugu bereziki. Horri esker, gure mundutik atera eta zabaltzea lortu dugu, gizarte entzulearekin harremanetan jarriz», adierazi du Rodriguezek.\nEuskal Herrian aitzindariak dira era honetako jaialdiak antolatzen. Pozik eta oso harro daude. «Tolosakoa da espainiar estatuan egiten den nazioarteko jaialdi bakarra. Eta Europan hamarren bat izango dira, gurea barne», adierazi dute.\nSarrerak eskuratzeko eta egitaraua kontsultatzeko www.gainditzen.com helbidera jo dezakete interesatuek.\nZeinu hizkuntzaren ofizialtasunaren alde ari dira lanean Gainditzen elkarteko kideak. Hauxe da gorren aldarrikapen nagusiena. «Hizkuntza ofiziala bada eta udaletxera banoa, itzultzailea izateko eskubidea dut. Sendagilearengana joan eta gauza bera. Poliziarengana banoa, edo atxilotzen banaute, zeinu hizkuntzako itzultzailea izateko eskubidea daukat. Gorra den ikasleak ere, txiki txikitatik, eskubide hori badu Unibertsitatera arte. Oraindik ez da ofiziala, eta Gobernua, gainera, kontua atzeratzen ari da», adierazi du Rodriguezek.\nJendarte paraleloan sentitzen dira. «Bazterketa badago. Ez da borondatez egindakoa, baina tamalez, ezezagutzak horretara eramaten du jendeartea», esan du.\nAdibide bat eman du. «Demagun enpresa batera aurkezten direla hainbat lagun lanpostu bat eskuratzera. Askoren artean bat gorra bada, berehala baztertu egiten da. Eta hori bazterketa da. Nagitasuna ere bada. Pertsona gorra kontratatuz gero, badakizu itzultzailea beharko duzula. Lan hori aurrezteko, pertsona entzulea hartu eta aurrera... Badira oso gor saiatuak, Unibertsitatean ikasketak eginak –Ingeniaritzak, Farmazia, Magisteritza–, eta ziklo ikasketak eginikoak, eta Enplegu Zentro Berezietara bidaltzen dituzte. Gureak zentroan bai, ateak zabalik dituzte, baina gorrarentzat ez da desiragarria. Hobe da ‘ohiko’ enpresetan lan egitea».\nItzultzaile eskasiak dakar beste arazo nagusia. Gipuzkoan, esaterako, bakarra dago. «Euskal Gorrek, Pertsona Gorren Elkarteen Euskal Federazioak, itzultzaile bat jartzen du Gipuzkoa osorako. Deitu arren askotan ezin du etorri, lanpetuta dagoelako. Gipuzkoan zeinu hizkuntza dakigun gorrak 400-500 gara. 700-800 izango dira guztira entzumen galera izan arren zeinu hizkuntzarik erabiltzen ez dutenak», azaldu du Julian Rodriguezek.\n«Bakar batekin ez daukagu ezer egiterik! Gipuzkoan herri txiki asko gara eta toki guztietatik deika hasten bagara, pentsa... Arazo handia daukagu», gaineratu du Alberto Etxeberriak.\nPertsona entzuleok zeinu hizkuntza ikastea da gakoa. Zeinu hizkuntzako irakaslea da Rodriguez. Hamabost urte daramatza. Bost ikaslerekin agertu da hitzordura. Bostetik hiru aktoreak dira eta laugarrena, dantzaria, interpretazio lanetan aritu da ere. Ainhoa Aierbe, Miren Gojenola, Aintzane Crujeivas, Sergio Nguema eta Irati Azkarate dira taldekideak.\nZeinu hizkuntza ikasten\nElkarrekin eman dute pausoa. Azkarate ondoren gehitu zitzaien. Astean lau orduz aritzen dira zeinu hizkuntza ikasten. Batzuetan, euren artean zeinu hizkuntzan aritzen dira.\nMiren Gojenola da aurretik ahalegin handiena egin duena. «Hiruzpalau urte daramatzat. Beti iruditu zait erakargarria, oso espresiboa. Niretzat liluragarria da. Aktore naizen aldetik, uste dut hitzez baino gorputzez gehiago espresatzen naizela eta nolabaiteko lotura badaukat zeinu hizkuntzarekin», azaldu du.\nErabat lotuta dago. «Hasi nintzenetik ezin izan dut utzi. Sekula ez dut behar bezala ikasi eta ez dakit iritsiko naizen ere. Nire asmoa ez da interpretari lanetan hastea, baina bai elkar ulertzea», dio.\nAinhoa Aierbe kuriositatez hasi zen. «Duela mila urte hogei orduko ikastaroa egin nuen, baina ez nintzen ezertaz gogoratzen», kontatu du “Goenkale”ko Leonorrek.\n«Gero beste mila gauzatan ibilia naiz eta egia esan, ez dut landu. Inguruan ez dut gorrik eta beharrik ez dut izan. Miren [Gojenola] lankidea izan dut. Oso ikasle fina denez, lanera apunteekin etortzen zen. ‘Hau ikasi beharra daukat’, esaten zidan. Hori ikusita eta Aintzanek aukera aipatu zidanean animatu egin nintzen. Taldean gutxien dakiena izango naiz, baina ari naiz», dio. Oso esperientzia polita izaten ari da. «Gure artean bizi diren pertsonak dira eta gu bezain baliagarriak. Agian egia da ez diegula kasurik egiten, eta ni horretaz ohartu gabe nengoen», adierazi du Gainditzen elkarteko kideekin dugun solasaldiaren harira.\nAintzane Crujeivas urtebetez aritu zen zeinu hizkuntzaren sekretuak ikasten. «Integrazio Soziala ikasi nuen eta irakasle izan nuen Julian. Orain aukera berria sortu zait», kontatu du.\nOso positibotzat jo du ikastaroa. Hori bai, espresio gaitasun handia eskatzen du. «Guk, aktore izanik, badugu erraztasuna, baina konturatu naiz entzuleok eskuak gutxi erabiltzen ditugula. Eta askotan keinuak egitea zaila egiten zaigu».\nSergio Nguemak Donostiako Easo ikastetxe politeknikoan ikasi zuen; ikasle gor askok ikasten zuten bertan. Beraz, gorrak ez zaizkio hain arrrotz egiten.\nOrain arte pentsatu izan du dantzan ari denean hizkuntza guztietan adierazten zela baina ez da horrela. «Beti esan ohi da hizkuntza guztietan egiten dela dantza, baina bada erabiltzen ez dugun bat, zeinu hizkuntza», argitu du. Gaztetan interesgarria iruditzen zitzaion zeinu hizkuntza eta, orain, are gehiago. «Gainera, ikastea beti dator ondo, ez bakarrik ikuskizuna egiteko, nire eguneroko bizitzarako ere bai. Mundu guztiarekin komunikatzea gustatzen zait».\nSentsibilizazio Astean antolatutako dantza emanaldian ikusi zuen Aitzane Crujeivasek entzumen galera duten pertsonak nola sentitzen diren. «Saioa gorrentzat zen eta konturatzen zara eurak guk antolatutako ikuskizunetara etorritakoan nola sentitzen diren. Eta hori antzerki emanaldian itzultzaile bat jarri zutela eta bagenekiela zer zioten... Beraiek ere guk egiten ditugunean ez dute ezer ulertzen!», azaldu du.\n«Gertu pertsona gorrik ez baduzu ez zara konsziente pertsona entzuleongana iristeko dituzten zailtasunez», jarraitu du.\n«Oso zaila da. Estimulu piloa dugu eta beharrik ez badugu... Intxaurrondon bizi nintzen eta han ikusten nituen gorrak baina iruditzen zitzaidan eurentzat inbasioa zela. Eta agian ez da. Beraiek oso kontzentratuta daude euren elkarrizketan eta niri ez didate begiratzen; nola, ezin dira elkarrekin komunikatu niri begira badaude... Zaila da kontaktua egitea. Sentsibilizazio zabalagoa behar da, ez dira kanpotik etorri eta gure hitzkuntza ikasi behar dutenak. Ezintasuna dute. Gure gizartearen parte badira guk ere egin beharko genuke esfortzua. Baina inguruan inor ez baduzu, ez zara konturatzen», dio.\nIrati Azkarateren aitak gorrekin egiten du lan eta baditu gorrak diren ezagunak. «Denei gomendatzen diet zeinu hizkuntza ikastea. Pertsona gorren tokian jartzen naiz eta nik ez nuke bitartekaririk nahi norbaitekin hitz egiten ari naizenean. Gertatu izan zait gor bati zerbait esan nahi eta etsita, uztea. Idatziz saiatu izan naiz, baina ezintasun handia da!», dio.\nTalde berezi honez gain, Tolosako bi ikastetxetan irakasten du Julian Rodriguezek zeinu hizkuntza. Haur gorren guraso entzuleekin ere egiten du lan. «Lehen talde handiekin egiten genituen ikastaroak, orain txikiekin. Askoz hobeto da, gaitasuna eta interesa duten ikasleekin ari baikara lanean. Metologia berriarekin ari gara, aspertu ez daitezen jolasak eta horrelakoak eginez», argitu du irakasleak.\nZeinu hizkuntza ikasi nahi dutenek Euskal Gorrak federaziora zuzentzea nahikoa dute (www.euskal-gorrak.org).\nIker Amondarain ari da gure ondoan Gainditzen elkarteko bi kideen esanak guri itzultzen. Berak txikitan ikasi zuen zeinu hizkuntza. «Lagun bat daukat gorra dena. Gurasoak lagunak ziren eta elkarrekin hazi ginen. Beraz, zeinu hizkuntza modu naturalean ikasi nuen. Gizarte Heziketa egin nuen eta ondoren Bilbon bi urteko ikasketak egin nituen Botika Zaharrean. Eusko Jaurlaritzan dut ogibidea. Diseinu Grafikoko zikloan gor-itsua den ikasle bat dago eta berekin nago, bitartekari lana eginez. Horrez gain, era honetako itzulpenak egiten ditut», kontatu du.\nAtzean geratu dira zeinu hizkuntza gaizki ikusia zegoen garaiak. «Oraindik asko dago egiteko baina ez du zerikusirik gu haurrak gineneko garaiekin. Orduan, zeinu hizkuntza debekatuta genuen, aho hizkuntza erabiltzera behartzen gintuzten, etxean zein eskolan», adierazi dute.\nZeinu hizkuntzaren onarpena berandu etorri zen, duela hamabost urte inguru. «Kalean gorde zen zeinu hizkuntza, erakundeetatik kanpo, frankismo garaian euskara bezala. Horrelaxe jaso genuen guk», argitu dute Gainditzen elkarteko bi kideek.\nPERTSONA GORREN ETA ENTZULEEN ANTZERKI TALDEA\nAktore gorrak eta entzuleak bilduko dituen antzerki taldea sortzeko proiektua dute esku artean Gainditzen elkarteko kideek. Era honetako lehenengo antzerki taldea izango da. «Badira gorrez osatutako taldeak, Gainditzen elkartean ere burutu ditugu hainbat egitasmo, baina gure asmoa integrazioa bultzatzea da, gorrak eta entzuleak batuz», azaldu du Julian Rodriguezek.\n«Lehenengo zeinu hizkuntza ikasi behar dugu, poliki poliki antzerkia egiten hasteko», esan du Aintzane Crujeivasek.\nOinarrizko ezagupenak jasoko dituzte zeinu hizkuntzaren ikastaroan.\nLagun giroan, klaseetan ondo pasatzen dutela nabarmendu dute. «Ez da erraza, baina dibertigarria bai», adierazi du Ainhoa Aierbek.\nZuzenean pertsona gor batekin komunikatzeko aukera izatea eskaintzen die zeinu hizkuntzak. «Bestela bitartekaria dago tartean, eta badirudi harremana galtzen duzula aurrean duzun pertsona gorrarekin eta itzultzailearekin bakarrik duzula. Eta hori ere ez da. Nik gorrarekin izan nahi dut harremana. Bera ezagutu nahi dut, ez beste norbait, gaineratu du Aierbek. Bat datoz mahaiaren inguruan bildutako guztiak. «Nire asmoa ez da interpretari lanetan hastea, baina bai elkar ulertzea», esan du Miren Gojenolak. «Antzerki lan bat gustura egingo nuke eta bestela beste zerbait. Betidanik eduki dut buruan ikasi dudanarekin zerbait egitea», kontatu du Ainhoa Gojenola aktoreak.


Oarsoaldeko 'trabajadoriei' eta fusilatuei buruzko bi dokumental uztailaren 22an\nOarsoaldeko 'trabajadoriak' eta fusilatuak izango dira protagonista gaur gauean\nKattin Txiki elkartearen ekimenez egindako 'Trabajadoriak. Frankismoaren gatibuak Oarsoaldean' eta 'Isiltzen ez den isiltasuna' dokumentalak eskainiko dituzte ETB1ek eta eitb.eus-ek.\n'Trabajadoriak', gaur gauean, ETB1en\nIkusi zuzenean ETB1eko emisioa\nGaur gauean bi dokumental izango ditugu ikusgai ETB1en eta eitb.eus-en: Trabajadoriak. Frankismoaren gatibuak Oarsoaldean eta Isiltzen ez den isiltasuna. Biak ala biak memoria historikoaren aldeko Oiartzungo Kattin Txiki elkarteak sustatutako lanak dira.\nLehendabizikoak, 36ko gerraren ondoren, frankistek zigortuta, langile batailoietan Oiartzunen lanean aritu ziren 'trabajadoriak' ditu ardatz. Bigarrenak, berriz, garai hartan fusilatuak izan ziren herritarrak. Bi ikus-entzunezkoek garai hartan gertatutakoa gizarteari ezagutaraztea dute helburu.\nEspainiako 1936ko altxamenduak 1939an lortu zuen garaipena, eta preso ugari sartu zituzten kontzentrazio-esparruetan eta kartzeletan. Haietako asko langile batailoietara bidali zituzten zigorrak betetzera. Oarsoaldean, 18 batailoi izan ziren, eta lau urtetan zehar aritu ziren gatibu lanetan, errepide eta gotorlekuak eraikitzen. Pikoketa, Aritxulegi, Arkale eta Jaizkibel aldeko errepideak haiek egin zituzten. Egoera tamalgarrian aritu ziren, gosez, gaixorik eta heriotza zigorraren mehatxupean.\nLangile haietako batzuk fusilatu egin zituzten. Hain justu, bigarren dokumentalak 1936ko gerran fusilatutako bost gizakien gorpuzkiak zituen hobi komun bat bilatu eta hobitik ateratzeko prozesua erakutsiko du.\nTrabajadoriak. Frankismoaren gatibuak Oarsoaldean eta Isiltzen ez den isiltasuna dokumentalak 22:15ean izango dira ikusgai ETB1en eta eitb.eus-en.\nGiza eskubideen urraketak frankismoan


Irudi - Wikipedia, entziklopedia askea.\nIrudi digitalari dagokionez bi mota nagusi bereizten dira, bit-mapak eta bektorialak. Lehenengoak pixelez osatzen dira eta sortzeko modua, marrazteaz gain, eskaneatzea eta argazkia ateratzea da. Bektorialak ordea oinarrizko elementu geometrikoen konbinazioz sortzen dira. Elementu horiek nodoak edo kokatze-puntuak, lerro lodierak, koloreak eta abar dituzte. Oro har irudi bektorialak grafikoetan eta diseinu lanetan erabiltzen dira eta bit-mapak baino arinagoak eta eskalagarriak dira.


Lorez apaindutako konfinamendua – Irunero\nEndanea Garden, duela 40 urte baino gehiago, haztegi gisa jaio zen lorezaintza zentroa da. Inguruko negozio guztien antzera, azken hilabeteetan zehar Covid-19ak eragindako osasun krisialdiaren ondorioak pairatu ditu. Hala ere, Endaneako langileek udaberria lorez betetzeko buru-belarri lanean jarraitu dute.\nMartxoaren 15an alarma-egoera ezar- tzearekin batera itxi zen Endanea Gardenek Hondarribiko Jaizubia auzoan duen denda. Mari Carmen Gonzalez Endaneako jabekideak adierazi duenez, “Hasieran denda itxi genuenean ez genuen hurrengo asteetan biziko genuen egoera larria imajinatzen ”. Mari Carmen Gonzalezek azaldu duenez, udaberriaren hasiera lan handiko garai izan ohi da Endanea Garden zentroan, bai landare berriak landatu zein landareen salmentari dagokionez.\nDenda itxi eta lehen astea egoera ulertu nahian igaro arren, lorezaintza zentroko zereginekin aurrera jarraitzea ezinbestekoa izan zen, animaliek zein loreek ez baitute etenaldirik onartzen. Erosleek dendara zuzenean joateko aukerarik izan ez arren, denboraldiko loreak landatzen jarraitu zuten Endaneako langileek. Negozioa aurrera ateratzeko lan ezinbestekoa egiteaz gainera, sare sozialen munduan murgildu eta konfinamenduan zehar jarraitzaileei landareen modu egokian zaindu edo lorezaintzako trikimailuak erakusteko edukiak ere sortu zituzten.\nMari Carmen Gonzalezek onartzen zuenez, konfinamenduan zehar telefonoz deituz zein Endaneako webgunearen bitartez egindako eskari asko jaso zituzten. “Telefono zein webgunearen bitartez jasotako eskariek denboraldiko loreak saltzen jarraitzeko aukera eman digute”, azaldu du Endaneako jabekideak. Webgunearen kasuan, “bezeroen erosketak laguntzeko garraio-kostuak murriztu genituen”. Hortaz gain, gehiegizko produkzioa zutela ikusita, eskaintza bereziak egiteko erabakia hartu zuten Endanean, horretarako, deskontuak iragarri eta landareen prezioa jaitsiz. Konfinamenduko eskaerei dagokienez, eskaera gehienak hirietako herritarrek eginak izan direla nabaritu zuten.\nZentzu horretan, Mari Carmen Gozalezek adierazi duenez, alarma-egoeran zehar bezero berri askoren eskariak jaso zituzten. “Orain arte lorezaintzarako denborarik ez zuen jendeak denbora librea aprobetxatu eta lorategi, balkoi zein leihoak txukuntzeko tartea atera du”, gaineratu du Maria Carmen Gonzalezek. Ohiko bezeroek orokorrean denda fisikoaren irekierara arte itxaron dute, aurreko denboraldietan dendan erositako materialak eskura zituztenez, ez zuten gauza berriak erosteko hainbesteko beharrik.\nIrundarrek egindako eskarien banaketa egin zituztenean, hiriko zonalde askotan giro auzotar atsegina antzeman zuten enpresako banatzaileek. Izan ere, Endanea Gardeneko furgonetan banaketa bat egitera joan eta beste hainbat eskari berriekin itzultzen zen dendara. Gainera, auzotarrek inguruko bizilagunekin Endanea Gardenek etxerako banaketa zerbitzua martxan zuelaren albistea ahoz-aho partekatzen zutela ikusi zuten bana- tzaileek.\nOsasun krisialdiak eragindako egoeraren ondorioz sanmartzialetako ekitaldi gehienak bertan behera gelditu direla iragarri arren, jendea dendara kolore zuri-gorriko landareak erostera hurbildu dela azaldu du Mari Carmen Gonzalezek. Horrela, geranio, sesamo edo bestelako loreak erosten ari dira leiho zein balkoiak apaindu eta urte ezohiko honetan jai giroa falta ez dadin.\nMari Carmen Gonzalezek azaldu duenez Endanean produkzioa era mailakatuan egiten da, hau da, landareak 15 egunean behin landatzen dira, bi astero landare berri eta freskoak eskaini ahalko dituztela ziurtatzeko. Krisialdi egoeran landare guztiak saltzea ezinezkoa zela ikusita, loreak ondatu eta soberakinak sortu aurretik, inguruko lore-ekoizleen ekimena jarraitu eta loreak oparitzeko ideiarekin bat egitea aproposa iruditu zitzaien. “Bidasoako Ospitalearekin kontaktuan jarri ginen langileei loreak oparitzeko egitasmoa proposatzeko eta segituan baietz esan ziguten”. Ospitalean egitasmoak izandako arrera ona ikusi ostean, Hondarribiko hiritarrekin antzeko zerbait antolatu nahi izan genuen, baina, azken momentuko segurtasun arazoen ondorioz ezinezkoan izan zen egitasmoa aurrera ateratzea.\n“Bidasoako Ospitalearekin kontaktuan jarri ginen langileei loreak oparitzeko egitasmoa proposatzeko eta segituan baietz esan ziguten”\nMari Carmen Gonzalez, Endanea Gardeneko jabekidea\nKonfinamenduan zehar, zereginak gutxitu ostean, langile kopurua murriztea beharrezkoa izan da. Osasun krisialdiaren hasieran gutxienez langileen %30a aritu zen lanean ondoren, egoera egonkortu ahala langileen %50a lanean hasi arte. Ia bi hilabeteren ostean, maiatzaren 11ean Endanea Gardenek denda fisikoa irekitzeko aukera topatu zuen berriro Gobernuak ezarritako arau eta gomendio guztiak errespetatuz. Pixkanaka normaltasuna Endanea Gardenera itzultzen den bitartean, langileen %15a falta da soilik pertsonal guztia berriro lanean izateko.\nEndaneak astelehenetik larunbatera goizeko 10:00etatik 14:00etara telefonoz aurretiazko hitzordua hartzeko aukera eskaintzen die bezeroei. Hala ere, erosketako-orgak erabiltzen dituzten dendan sartu daitekeen jende kopurua neurtzeko eta bezero bakoitzak erabili ostean, orgak desinfektatzen dituzte, bestelako segurtasun neurrien artean.\nPosted in ErreportajeakTagged Animaliak, Endanea, Endanea Garden, irun, irunero, Loreak


Mikel Oteiza (Atarrabiako alkatea): “Orain lortu dugun babesa itzela izan da” - Iruñerria - euskalerriairratia.eus\nMikel Oteiza (Atarrabiako alkatea): “Orain lortu dugun babesa itzela izan da”\nEuskalerria Irratia 2015-07-03 12:22\nMikel Oteiza Iza, lehen zinegotzia izandakoa, orain Atarrabiako EH Bilduko alkate berria da. Aurreko legealdian bezala EH Bildu nagusitu da hauteskundeetan, baina oraingo honetan babes handiagoarekin: 17 zinegotzietatik 8 eskuratu ditu.\nMikel Oteiza 35 urte ditu eta maisua da Atargi ikastetxean, Atarrabian bertan. Orain lan eszedentzia hartuko du udalean buru belarri aritzeko. Aurreko legealdian Kultura, Gazteria eta Euskara zinegotzia izan da. Euskalerria Irratiko aspaldiko laguna eta kolaboratzailea izan da Mikel Oteiza.\nDuela zenbait urte gazteen tertulia hartzen zenuen parte, nolako oroitzapena duzu?\nGazteen tertulia batera etortzen nintzen gazte garaian. Egia esan hemen beti gustura.\nZu beti gizarte eta kultur mugimenduetan ibili izan zara: Karrikaluze Euskara Taldeko kidea zara, begiralea izan zara…\nAtarrabian oso saltseroa izan naiz beti. Dantza Taldean aritu naiz, Gazte Kontseiluan, erraldoien konpartsan eta kirolaren munduan ere bai eta betidanik gustatu izan zait gazteekin aritzea, horregatik urte luzez aisialdi begirale aritu naiz. Beti gustatu izan zait Atarrabian egiten diren gauza guztietan parte hartzea.\nOrain bizitzaren fase berri batean zaude, aita izan berria, alkatea… Nola daramazu?\nBai, hiru hilabeteko alabatxoa dugu eta gauzak asko aldatzen dira, baina oso pozik. Dena batera etorri da. Aldaketen garaian aldaketa asko izan ditut.\nAzken legealdian zinegotzia izan zara Kirio Gastearena alkatearekin. Esperientzia horrek lagunduko dizu kargu berrian, ezta?\nBai. Kultura, gazteria, euskara, jaiak eta beste gai batzuk hartu nituen nire gain eta oso polita izan da. Gauza asko egin dugu eta pozik gaude. Esperientzia pixka bat hartu dut oraingo postuari begira, baina ez da gauza bera, noski.\nErakundea ezagutzeko bai baliogarria bederen?\nOraingoa eguneroko lana da, tramite asko, bilera asko, papeleoa… lehen bestelako lana zen jendearekin biltzea, gauzak antolatzea eta atseginagoa zentzu horretan.\nAtarrabian 10.200 biztanle. Nolako herria da?\nIruñerrian egoteko nortasun handiko herria dela esago nuke nik. Atarrabiak mantentzen du bere herri izaera hori. Elkarte asko daude, herri mungimendua handia da, bere gora beherekin, baina hor dago eta jendeari gustatzen zaio bertan egotea. Atarrabia interesgarria, polita eta oso atsegina da bertan bizitzeko.\nGazteek erraza dute Atarrabian etxebizitza aurkitzea?\nSaiatzen dira. Gure herriaren dermioa oso txikia da eta eraikin berriak egiteko tokirik ez. Ibai aldean eta mendian eremu txiki bat izan ezik, ia beste guztia egina dago. Guk ez dugu Ardoi bat edo Sarrigurenen duten zabalera.\nHilabetea pasa da hauteskundeak egin zirenetik. Aldaketa gertatu da hiri eta herri aunitzetan baina Agoitz eta Atarrabian jarraipenaz hitz egin daieteke, ezta?\nBai. Hala ere gurean desberdina izan da oraingoa aurrekoarekin alderatuta. Orain lortu dugun babesa itzela izan da. Lehen bost zinegotzi genituen gehi Aralarrek bat eta orain EH Bilduk zortzi ditu. Izugarria izan da Nafarroa osoan gertatu dena. Orain dugun momentua oso ilusionagarria da eta hasitako bidetik jarraitu behar dugu. Agoitzen Unai Lakok egin duena ere oso handia da, kontuan hartuta zein egoeran zegoen herria berak hartu zuenean.\n17 zinegotzitik EH Bilduk 8 ditu, Geroa Baik 3,UPNk 3, I-E k2 eta PSNk 1. Boto kopuruen aldetik zuek 2.222 eskuratu dituzue, hurrengo alderdiaren kopuruaren halako bi. Aurrekoan 11 botoren aldea zeuden lehena eta bigarrenaren artean eta orain, aldiz, 1200. Espero zenuen?\nEspero genuen irabaztea baina ez hainbesteko aldearekin. Ustekabea izan da. Ikusten dugu egindako lana ona izan dela eta herriak ere hala uste duela. Bestalde argi dago asmatu egin dugula zerrendan aurkeztu den jendearekin: talde anitza, zabala eta esparru desberdinetako pertsonez osatutakoa, eta hor daude emaitzak.\nAurreko legealdiko lorpen handienak?\nEz zen proiektu disdiratsurik izan. Lan txikiak egin genituen, baina oso ongi burutuak. Horrekin batera azpimarratu behar da kudeaketa ekonomkioa izugarria izan dela. Krisiaren urte gordinetan ere lortu dugu udalaren egoera ekonomikoa hobetzea, beharrezkoak ziren zerbitzuak beti mantenduz.\nBeste helburu garrantzaitsu bat parte hartzea eta gardentasuna areagotzea izan da. Aurrekontuak prestatzean eta aurkeztean gardentasuna lehenetsi dugu, adibidez.\nParte hartzea oso ongi landu dugu eta ideia polit batzuk atera dira, esate baterako alor desberdinetan egin ditugun foro publikoak. Argi dugu ez dela nahikoa botoa ematearekin. Egunez egun entzun behar da jendek dioena.\nEta hemendik aurrerako erronkak?\nBide beretik jarraitzea berez izugarrizko erronka da. Dena irabazi duen futbol talde batean entrenatzaile gisa sartzea bezalakoa da hori.\nGure asmoen artean dago parte hartzean sakontzea, alor desberdinetan egitura berriak sortzea: kultur kontseilua, parekidetasun alorrean eta euskaran, besteak beste. Kirol zerbitzu publikoa egin nahi dugu. Horretarako enpresa publikoa sortu eta orain martxan jarri behar dugu. Zerbitzuan onura batzuk lortu eta ekonomikoki ere merkeago ateratzea espero dugu.\nParte hartzearen kultura oraindik ez dago oso zabaldua denbora luzez ikusle hutsak izan garelako.\nPribatizatutako zerbitzu publiko batzuk berreskuratu nahi ditugu, baita kontu filosofikoengatik ere: udal zerbitzuekin ez da negozioa egin behar da. Zerbitzu ona eskaini eta kitto.\nBestalde Nafarroa Gobernuarekiko harremanak hobetuko direla espero dugu. Inbertsioetarako dirua lortu nahi dugu, uholdeen aurka aritzeko baliabideak eta abar. Aurreko urteetan Oso frustrantea izan da bileratara ere baztuetan ez zirelako etortzen edo ez zigutelako batere laguntzarik ematen. Orain aldarte aldaketa espero dugu.\nHaur eskolan, eskolan eta beste hainbat azpiegituratan lanak egin behar ditugu.\nIkurriñarekin zer egiteko asmoa duzue?\nAtarrabian ikurriña denbora luzez jarrita egon da herriak hala erabaki zuelako eta bitxia da ikustea nola balkoian egon zen UPN agintean egon den bitartean eta 2007an Ikurren Legea indarrean sartu zelarik NaBaiko alkateak kendu behar izan zuen. Guk beti salatu izan dugu lege hori eta orain bertan behera uzten bada normaltasun osoz jarriko dugu ikurriña, herriak hala eskatzen duelako.\nUdal Gobernua nola antolatuko duzue?\nGobernu batzordean beti izan dira alderdi gutziak. Hori da ez idatzitako legea gure herrian eta berdin jarraituko dugu.\nBestalde, batzorde buruak talde guztiei eskaini dizkiegu. UPNk oso modu onean esan zigun ez zuela parte hartu nahi. Geroa Baik gizarte zerbitzuak hartuko ditu, I-Ek euskara eta PSNk parekidetasuna. Beste guztiak gure taldearen esku geldituko dira.\nItunik ez dugu legealdi osorako eta ez dut uste behar dugunik ere. Gai zehatzetan bilatuko dugu besteen babesa. Ez dut uste akordioetara iristea zaila izanen denik oso jarrera ona dute eta.


Artikutza | Pais Vasco | KAZETA\nOihana eta ura dira Artikutza bioaniztasun izugarriko eremu bilakatzen duten bi osagai nagusiak. 3.700 hektareetan milioi bat zuhaitz daudela estimatzen da, bereziki haritzak eta pagoak. Egurrezko zubiak, cromlech eta trikuharri ttipiak, mugarriak, meatze labeen eta burdinolen aztarnak, behatoki naturalak eta ibilbide sare zabala aurkitzen ahal dira. Geografikoki Nafarroako Goizueta herrian kokaturiko espazio babestua Donostiako Herriko Etxeak erosi zuen 1919an.\nMikel Irastorza Artola|30/07/2020|0 comentarios Actualizada:\nArtikutzan errekak nonahi aurki daitezke, Euskal Herriko lekurik euritsuenetakoa baita.\nMendiz inguraturik, Artikutzako lur eremuak bere barnean kokatua den auzoaren izena hartzen du. Idatzizko lehen erreferentziak XIII. mendekoak dira. Orreagako Santa Maria Errege Kolegiataren jabetza izan zen XIX. mendera arte eta ondotik, esku pribatuetara iragan zen. Azkenerako, Donostiako Herriko Etxeak Acillona markesaren ondorengoei erosi zizkien lurrak.\nOrduz geroztik, iturburuetako ura profitatzeko xedez, hoditeria eta kanal sare handia eraiki zen. Ber denboran, ura kutsatuko luketen aktibitateak debekatu zituzten, pertsonen sartzea ere mugatuz eta Artikutzako auzoko baserrietan sakabanaturik bizi ziren biztanleak ere bertatik mugituz. Izan ere, hainbat heriotza eragin zituen sukar tifoide fokua izan zen garai hartan eta dirudienez, tifusa hiriraino heldu zen Añarbeko ibaitik.\nSan Agustin eguna, aurten ezeztatua\nEgun, altxor naturala da Artikutzako eremua, lasaitasuna arnastu ahal izateko magiaz beteriko oihana. Landaretza eta zuhaizti autoktonoek eta batetik bestera zeharkatzen duten erreken ur soinuek, naturaz gozatzeko parada ezin hobea eskaintzen dute. Ibilbidea Eskas izeneko lekutik hasten ahal da, justuki mendi guardaren etxetik, Artikutzaren sartzean. Bertara heltzeko, Oiartzun herriko Altzibar auzotik GI-3631 bidea hartu behar da autoz.\nXendratik aitzina egin ahala, ibiltariak izugarrizko panoramikez gozatu ahalko du amildegietan kokaturiko behatoki eta balkoi naturaletatik. Cromlech eta trikuharri ttipien hondarrak, mugarriak, ur jauzi emaritsuak edota zuhaitzen itzal paregabea ere bidelagun izanen dira. Bereziki pago motzak ikusten ahal dira, antzina ikatz begetalerako erabili ohi zena. Baina haritza, pagoak, gaztainondoak, izeiak, laritzak, koniferoak eta azkenik gorostiak ere ingurua milaka kolorez janzten dute.\nArtikutza auzora heldu aitzin, izen bera duen urtegiraino heltzen da ibilbidea, egun osoki husturik dena, Gipuzkoako hiriburua urez hornitzen duen Añarbekoagatik izan baitzen ordezkaturik. Artikutza auzoan urtero San Agustin eguna ospatu eta erromeria jendetsua izaten da, laborarien eta bestelako saltzaileen postuak izaten direlarik, musika eta dantza emankizunekin. Osasun krisiaren ondorioz, 2020ko edizioa bertan behera gelditu da.\nEgun hori da babesturiko parkea mugarik gabe publiko guziari idekitzen den urteko egun bakarra. Gainerateko egunetan, bisitak mugatuak dira eta autoz sartzeko Donostiako Herriko Etxean baimena galdegin behar da.\nLau ibilbide balizatu\nEdozein gisaz, komenigarria da indarrean diren ibilbideez informazioa hartzea eta gehien komeni dena hautatzea. Lau ibilbide balizatu daude Artikutzako eremuan. Zailtasun apal edo erdiko mendi-bideak dira, 6 eta 17 kilometro artekoak. Horietariko bat arestian aipaturiko Eskas-Artikutza auzoa lotzen dituena da. Gaineratekoak "Artikutzako mugetan", "Urtegiaren itzulia" eta "Burdinolen bidea" izenekoak dira.\nSarrera mugatua izateko arrazoia argia da: Artikutza Europa mailako espazio natural gisa babesturik dago 2004 urtetik. Hala izendatua izan zen oihan natural azalera handia duelako. Babesturik izateak, bere azaleraren %90a basoz estalirik egotea eta egun arriskuan diren espezieak bizirik mantentzea permititzen du.\nIzan ere, eremu honetan interes botaniko handiko espezieak daude, hauetariko batzuk zaurgarriak eta Europa mailan ere arrunt eskasak. Ureko espezie babestuak ere aurkitzen ahal dira, uraren kalitate onaren seinale. Parkean diren leize eta meategietan gordetzen diren saguzarren espezie ezberdinak ere badira.\nBeste batzuk ikustea zaila da, baina beste hainbaten artean, orkatzak, basurdeak, basakatuak, okilak, lepahoriak, urtxintxak, igel gorrixkak, ur-zozoak eta ororen gainetik muturluze piriniotarra nabarmentzen dira.


Gipuzkoako Mintzalagunak: 2018/02\nEskulan tailerra Andoaingo ludotekan!\nBidaide ekintza sortaren baitan, iragan ostiralean, eskulan tailerra antolatu genuen Andoaingo ludotekan. Bertaratutakoek paperarekin hainbat eskulan egiteko aukera izan zuten\nGurasoek eta haurrek euskaraz elkarrekin gozatzeko sortutako ekintza-sorta da Bidaide. Andoaingo AEK euskaltegiak eta ludotekak elkarlanean antolatzen dituzte eta hurrengoa dantza tailerra izango da. Mila esker gertutatu zineten guztioi!\nEskulan tailerreko argazki gehiago ikusteko aukera HEMEN duzue.\nSukaldaritza tailerra Anoetan\nIragan otsailaren 20an, Anoetako mintzalagun kideek sukaldaritza tailerra egin zuten. Gozo aldetik joan zen hitzordua, izan ere, intxaur saltsa eta brownie bizkotxoa egiteko urratsak ikasi zituzten. Argi geratu da sukaldea ere aitzikia paregabea dela ondo pasatuz euskaraz jarduteko! Gustura asko ibili ginen; eskerrik asko hurbildu zineten guztioi. Hurrengora arte!\nAndoaingo Mintzalagunak, kanpaina ixteko bideoa.\nAzken asteotan Andoaingo Mintzalagun taldeak egindako hainbat bideo erakutsi dizkizuegu; helburua egitasmoa ezagutaraztea eta jendea erakartzea izan da, eta esan daiteke xedea lortu dugula. Bada, hemen duzue azkenikus-entzunezkoa, gainerako guztien laburpena da. Bejondeizuela, ederki ari zarete eta!\nHEMEN ikusgai aurrekoak\nAzken asteotan Andoaingo Mintzalagun taldeak egindako hainbat bideo erakutsi dizkizuegu; helburua egitasmoa ezagutaraztea eta jendea erakartzea izan da, eta esan daiteke xedea lortu dugula. Bada, hemen duzue azken ikus-entzunezkoa, gainerako guztien laburpena da. Bejondeizuela, ederki ari zarete eta!\nOtsaileko topaketa arrakastatsua!\nOstiralean 24 lagun elkartu ginen Zarauzko Iñurritzako jubilatuen elkartean. Jan eta edan bapo egin ondoren, Iñaxio Uria zarauztarrak eta Rosi Lazkano oriotarrak prestatutako bertsoak abestu genituen. Lagun berriak egiteko aukera ere izan genuen. Ederki pasa genuen! Mila esker bertaratu zineten guztioi; hurrengo urtera arte!\nEman izena Mintzalaguna proiektuan!\nAstelehena gogotsu hasteko, ez galdu aste honetako bideoak! Aurrekoak ikusi nahi izatera, hona HEMEN guztiak. Egin zaitez mintzalagun!\nAndoaingo Mintzalagunak, bizi-bizi eta topera!\nHona hemen Andoaingo mintzalagun taldeak osatutako ikus-entzunezkoetako bat. Aurrerago aipatu dugunez, urtarrileko kanpainaren parte dira bideo sorta hauek, eta aldian aldian argitaratzen joango gara. Mintzalagunen lana erakusteaz gain, helburua egitasmora jendea erakartzea da. Nahi izatera, webgune honetan dituzue orain arteko bideotxo guztiak ikusgai. Gozatu!\nAndoaingo mintzalagunak, bizi bizi eta topera!\nUrola Kostako mintzalagunen IV. Topaketa\nOtsailean ere ekintza mordoa dugu euskaraz gozatzeko. Esate baterako, otsailaren 16an ostirala, Urola Kostako mintzalagunok Zarauzko Iñurritzako Jubilatuen elkartean bilduko gara. Elkar ezagutzeaz gain, euskal abestiak kantatzeko aukera ere izango dugu.\nMintzalagunon kanpaina abian da!\nAurreko astean gogorarazi genizuen bezala, Andoaingo Mintzalagun taldeak hainbat bideo egin ditu parte hartzea sustatze aldera. Jarraian ikusiko dituzuen bideoan adibide politak ditugu, bidelagunak eta bidelariak elkarri laguntzen. Ikusi HEMEN:\nMintzalagunak 2018an bizi-bizi!\nAurreratu genizuen bezala, atzo, otsailaren 7an, Andoaingo Mintzalaguna proiektuan aritzen diren hainbat lagun elkartu ziren udaletxean. 2011. urtean jarri zen abian ekimena eta momentu honetan 57 lagun ari dira parte hartzen bertan.\nHori ospatzeko zortzi bideo grabatu dituzte; datozen bi asteotan argitaratzen joango dira. Kanpainari hauspoa eman nahi dio ekimen honek, eta, bide batez, bertan parte hartzen ari direnei ere esker ona adierazi, urrats garrantzitsua baita euskararen normalizazioan eragiteko. Behean duzue txertatuta bideoak ikusteko helbidea. Ikusi eta gozatu!\nMintzalagunen kanpaina berria aurkezteko prentsaurrekoa Andoainen\nMintzalagunok urtea indarrez hasi dugu! Horren adierazle argia da Andoaingo Mintzalagun taldeak urtarrilerako eginiko kanpaina. Bihar, otsailak 7, udaletxean bertan egingo dute kanpainaren aurkezpena, arratsaldeko 18:30ean. Aurreratu dezakegu kanpainaren helburua andoaindarrak egitasmo honetara erakartzea dela, nork bere txikian asko lagun baitezake euskararen normalizazioari dagokionez. Patxi Baztarrika euskara zinegotziak eta Ainara Loiarte mintzapraktikako dinamizatzaileak emango dituzte gainerako xehetasunak. Inguruan bazabiltzate, gonbidatuta zaudete!\nMintzalagunen taldea handituta Andoainen\nOrain aste batzuk blog honetan bertan argitaratu genuen Andoainen bidelagun baten beharra genuela taldea osatzeko. Bada, dagoeneko parte hartzaile berria badaukagu! Gauzak horrela, 17 bidelagunek eta 40 bidelarik egin ohi dute asteroko hitzordua Andoainen. Eskertzekoa da guztien borondatea, asko ikasten baitute elkarrekin! Zorionak eta mila esker!\nMintzalagunen kanpaina berria aurkezteko prentsaur...


Tabakoa - Drogak eta adikzioak - Osasun Saila - Euskadi.eus - Eusko Jaurlaritza - Euskadi.eus\nOMEren arabera, guztiz edo neurriren batean tabakoz eginikoak dira tabako-produktuak, berdin dio erretzeko, zupatzeko, murtxikatzeko edo esnifatzeko diren. Guztiek dute nikotina, oso osagai psikoaktibo adiktiboa.\nSaihesteko moduko heriotza-kausetan prebenitzen errazena tabakismoa da gaur egun; jende askoren sufrimendu-iturri, eta lan-urte asko galtzeko motiboa izaten da. Gaixotasun kroniko bat baino gehiago sortzeko arrisku-faktorea izanik (minbizia eta biriketako gaixotasunak eta gaixotasun kardiobaskularrak eragiten ditu), gaur egun osasun publikoak duen mehatxu handienetakoa da.\nUgalkortasun-adinean diren emakumeen artean, tabakoa kontsumitzea antzutasun-arazoekin dago loturik, haurdunaldian arazo gehiago edukitzearekin (plazenta prebioa, plazenta askatzea) eta umekiaren arazoekin, esate baterako umekia hiltzearekin eta pisu gutxirekin jaiotzearekin. Geroz eta garbiago dago, gainera, seme-alabengan ere eragiten dituela ondorioak, adibidez, haurren bat-bateko heriotza-sindromea, arnas-funtzioa ahultzea, arazo neurokognitibo gehiago eta obesitaterako eta tabako-adikziorako arrisku handiagoa.\nNerabeen artean ere badu ondoriorik tabako-zaletasunak: itxura eskastea (aho-kiratsa, hortzak horitzea), lanean etekin urriagoa, arnasetako sintomak (eztula, karkasak, txistu-hotsa, arnasa hartzeko arazoak), asma, gaixotasun kardiobaskular goiztiarra eta kostu ekonomikoa.\nTabakoaren inguruko programak\nNikotina hartzeko sistema elektronikoak: zigarrotxo elektronikoa\nZigarro elektronikoa (e-zigarroa) gailu elektroniko bat da, gehienetan zigarrotxo-itxura duena. Nikotina, propilenglikol eta beste osagai kimiko batzuekin eginiko nahasketa lurruntzen du. 2007an iritsi ziren, Internetetik; 2013an hasi ziren ugaritzen, denda berezituetan; eta 2014aren amaieran hasi ziren urritzen.\nOraindik ez dakigu zigarrotxo elektronikoak zer-nolako ondorioak eragingo dituen epe ertainera eta luzera. Eztabaida hori bizi-bizi ibili da esparru zientifikoan eta gizartean.\nErretzaileek kalte txikiagoak pairatzeko tresna gisara aurkeztu izan da, baina zientifikoki ez dago garbi epe luzera erretzeari uzteko lagungarria ote den, eta, gainera, ikusi egin behar zein zigarrotxo-mota erabiltzen den eta zer sarri, horrek ere bai baitu zer esana emaitzetan.\nTabakismoa kontrolatzeko estrategietatik begiratuta, irudipena da kerik gabeko lekuei buruzko legeen aurkako mehatxu bat dela. Eta baliteke, gainera, gazteen artean nikotinarekiko mendekotasuna zabaltzen laguntzea.\nZigarro elektroniko gehienek nikotina edukitzea -hala baitaukate- kaltegarria izan daiteke maila kardiobaskularrean (bihotzekoa, bularreko angina eta abar), arnas-sistemarako (arnasaren maiztasuna handitzea eta biriketako inmunitatea eskastea), eta hormonetarako. Garrantzitsua da gogoan izatea nikotinak plazenta zeharkatzen duela eta esnetatik ere isurtzen dela; horregatik, haurdun dauden emakumeek eta bularra ematen ari diren emakumeek ez dute erre behar, umekia eta haurra substantzia horren eraginetik babesteko.\nIkusi nikotina emateko sistema elektronikoei buruz OMEk 2014ko uztailaren 21ean egin zuen txostena


Gazteak borrokan: koronabirusak zigortu duen belaunaldia - Diario de Noticias de Alava\nZenbait nerabek pandemia hasi ondoren jasaten ari diren ondorio emozionalak kontatu dituzte egunkari honetan\neunate f. domínguez 14.06.2021 | 00:33\nLerro hauekin batera doan irudian, Paula Llanes, Irati Martin, Telmo Egaña, Martina Fernandez eta Naia Lazarraga. Argazkiak: Pilar Barco\nGASTEIZ– "Bizitza eten egin zaigu gazteoi". Irati Martinek 18 urte ditu, ilusio asko betetzeko, baina bizitza ia geldirik urtebetetik. Telmo Egaña jatorra da, erraz egiten du irribarre hitz egiten duen bitartean, eta lagunekin egotea asko gustatzen zaio, irtetea eta gizartean harremanak izatea bezala, baina duela urtebete eta hiru hilabetetik arauaren mende dagoela dio, pertsonalki hazten jarraitzean baino. Gazteak arduragabetzat jo izan dira azken hilabeteetan gizartean harremanak izateagatik, baina, belaunaldi hori ere kolpatua izaten ari da, batez ere bere hazkunde pertsonalean eta emozionalean, eta kalte horiek "atzeraezinak" izango direla aitortzen dute. DIARIO DE NOTICIAS DE ÁLAVA egunkari honek gazte talde batekin bildu da pandemia nola bizi duten bertatik bertara ezagutzeko eta egungo beldurrak eta kezkak ezagutzeko.\n"Komunikabideak, adineko pertsonak eta, oro har, gizartea birusaren hedatzaile nagusi gisa hartzen digute. Gazteei buruz esaten da ez ditugula arauak errespetatzen, maskararik gabe ateratzen garela, talde handietan atera garela eta birusa transmititzen ari garela, baina ez da kontuan hartzen pandemiak gugan utziko duen kalte emozionala". Paula Llanes, Irati Martin, Telmo Egaña, Martina Fernández eta Naia Lazarraga 18 urteko gazte gasteiztarren esanetan, belaunaldi honek arazoak izango ditu etorkizunean gizartean harremanetan jartzeko. "Pandemia honek gazteengan epe luzerako ondorioak izango dituela uste dut", esan du Martinak. Bereziki aipatu ditu koronabirusaren krisiaren aurretik soziabilizatzeko arazoak zituzten pertsonak: "Gazte batzuek harremanak izateko arazoak dituzte, edo lotsatiak dira eta urtebete baino gehiago daramatzate gizartean elkartu gabe. Ez da egoera erraza beraientzat, eh? Pertsona horiek orain zailtasun handiagoa dute harremanak sortzerakoan, baina inor ez da horretaz konturatzen. Koronabirusak hazkunde pertsonala kendu digu" dio. Telmok, beragandik gertu eserita, buruarekin bere hitzak baieztatzen ditu eta ligatzea ere zailagoa dela orain gaineratzen du. "Ligatzeak zerikusi handiagoa du gaueko aisialdiarekin, eta, momentuz, guk behintzat ez dugu normaltasunera itzuli", aitortu du. Gainera, ikasketekin eta selektibitatearekin normaltasun horretara itzultzea zaildu egin da are gehiago. Hala ere, azken hilabeteetako beldurrak "mesfidantza handiagoa" eragiten du pertsona berriak ezagutzeko orduan. "Zorte kontua izango da norbait ezagutu eta pertsona horrekin maskara kentzen egotea. Baina ezin badugu parrandan atera, lau baino gehiago elkartu, jende berria ezagutu edo ligatu, nola egingo dugu aurrera belaunaldi honetan?", galdetu dute.\nAurre egin behar izan dieten beste zailtasunetako bat eta 360 graduko bira eman duten errutinak belaunaldi honek bere nagusiekin duen harremana izan da. Ildo horretatik, lagun horiek diotenez, pandemia hasi zenetik aitona-amonekin kontaktu fisikoa galdu behar izan dute, eta bisitatzeari utzi diote, adinekoen osasuna babestu eta lehentasunak aldatzen hasteko. "Nire kasuan, ia ez naiz joan aitona-amonak bisitatzera. Gure harremana bideo-deialdiekin izan da, baina zaila izan da, aitona-amona asko teknologiarekin ondo konpontzen ez direlako eta lehendabizi erakustea egokitu zaigulako", aitortu du Paulak.\nlan-aukerak Langabezia eta lehen lana lortzeko ezintasuna dira belaunaldi honen beste kezka batzuk. "Edozertan lan egitea gustatuko litzaiguke", dio Martinak. Esate baterako, klase partikularrak ematen, hala nola taberna batean zerbitzari gisa edo gaueko aisialdian, besteak beste, lehen enpleguan ohikoak diren lanbideetan. Iratik ere haurrekin aisialdiko begirale izatea gustatuko litzaioke, baina lanbide bat eta bestea, orain bertan lan aukerak murriztuta daude, onartzen dutenez.\n"Horretan ere, zailtasun gehiago ditugu egun, beste belaunaldi batzuekin alderatuz", esan eta erantsi dute: "Ea nola eboluzionatzen duen covid-19aren pandemiak eta, batez ere, ea txertoak koronabirusaren amaiera ekartzen duen, baina, jakina, koronabirusaren pandemiak bete-betean jo du belaunaldi hau; izan ere, ikastearen eta emozionalki garatzeko ezintasunaren artean, geldirik geratu gara denbora batez", diote. "Pixkanaka normaltasunera itzuliko gara, harremanak berreskuratuko ditugu, gaueko aisialdian murgilduko gara, lehen enplegu hori aurkituko dugu, eta hain txarra den aldi hau atzean utziko dugu. Baina, jakina, ez da bidezkoa erantzule egitea, gu ere gaizki pasatzen ari baikara", gaineratu dute. Bere ametsik hurbilenetakoen artean, selektibitatea amaituta nota onarekin pasatzea eta unibertsitatera sartzea dago, 18 urte bete ondoren helduaroan bizitzen hasteko.\nKoronabirusa. Gazteak arduragabetzat jo izan dira azken hilabeteetan gizartean harremanak izateagatik, baina, belaunaldi hori ere kolpatua izaten ari da, batez ere bere hazkunde pertsonalean eta emozionalean, eta kalte horiek "atzeraezinak" izango direla aitortzen dute gazteek egunkari honetan. Izan ere, gazte batzuk beraien esperientziak partekatu dituzte lerro hauetan.